               EUROOPAN KOMISSIO
            Bryssel 2.10.2018
            COM(2018) 664 final
            2018/0339(NLE)
            Ehdotus
            NEUVOSTON PÄÄTÖS
            kansainvälisessä maantieliikenteessä toimivien ajoneuvojen miehistöjen työstä tehtyä eurooppalaista sopimusta käsittelevässä Yhdistyneiden kansakuntien Euroopan talouskomission asiantuntijaryhmässä Euroopan unionin puolesta otettavasta kannasta

               PERUSTELUT

               1.Ehdotuksen kohde

               Tämä ehdotus koskee päätöstä kansainvälisessä maantieliikenteessä toimivien ajoneuvojen miehistöjen työstä tehtyä eurooppalaista sopimusta (AETR) käsittelevässä Yhdistyneiden kansakuntien Euroopan talouskomission (UNECE) asiantuntijaryhmässä unionin puolesta otettavan kannan vahvistamisesta, silloin kun tämän elimen on määrä muuttaa AETR-sopimusta siltä osin kuin on kyse EU:n ulkopuolisten AETR-sopimuspuolten liittymisestä TACHOnet-järjestelmään.

               2.Ehdotuksen tausta

               2.1.AETR

               Kansainvälisessä maantieliikenteessä toimivien ajoneuvojen miehistöjen työstä tehdyn eurooppalaisen sopimuksen, jäljempänä ’sopimus’, tarkoituksena on yhdenmukaistaa sopimuspuolten lainsäädännölliset puitteet, jotka koskevat ammattikuljettajien ajo- ja lepoaikoja sekä ajopiirturin valmistukseen ja asentamiseen sovellettavia teknisiä vaatimuksia. Sopimus tuli voimaan 5. tammikuuta 1976.

               Kaikki jäsenvaltiot ovat sopimuksen sopimuspuolia.
                  1

               2.2.AETR-sopimusta käsittelevä asiantuntijaryhmä

               AETR-sopimusta käsittelevä asiantuntijaryhmä on tekninen ryhmä, jonka on perustanut UNECEn sisäliikennettä käsittelevä komitea ja jonka tarkoituksena on laatia ehdotuksia sopimuksen tarkistamiseksi. Muutosehdotukset hyväksytään asiantuntijaryhmään kuuluvien asiantuntijoiden yksimielisellä päätöksellä ja toimitetaan sen jälkeen UNECEn tieliikenteen työryhmälle (SC.1), jossa paikalla olevat sopimuspuolet hyväksyvät sen yksinkertaisella enemmistöllä.

               2.3.Suunniteltu AETR-sopimusta käsittelevän asiantuntijaryhmän säädös

               AETR-sopimusta käsittelevän asiantuntijaryhmän on määrä päättää 15. lokakuuta 2018 pidettävässä 19. istunnossaan tieliikenteen työryhmälle lähetettävästä ehdotuksesta AETR-sopimuksen muuttamiseksi siltä osin kuin on kyse EU:n ulkopuolisten AETR-sopimuspuolten liittymisestä TACHOnet-järjestelmään, jäljempänä ’suunniteltu säädös’.

               Suunnitellun säädöksen tarkoituksena on määritellä tekniset vaatimukset, jotka koskevat EU:n ulkopuolisten AETR-sopimuspuolten liittymistä TACHOnet-järjestelmään hyödyntämällä Euroopan komission kehittämää sähköistä jakelua (eDelivery).

               Suunnitellusta säädöksestä tulee osapuolia sitova sopimuksen 13 artiklan 1 kohdan mukaisesti; mainitussa artiklassa määrätään seuraavaa: ”Kaikista tämän sopimuksen uusista määräyksistä, mukaan lukien sen liitteestä ja lisäyksistä 1B ja 2, tulee sopimuksen osapuolina olevia maita sitovia viimeistään neljän vuoden päästä 21 artiklassa määritettyä menetelmää noudattaen tehtyjen asiaankuuluvien muutosten voimaantulon jälkeen.”

               3.Unionin puolesta otettava kanta

               TACHOnet on eurooppalainen järjestelmä, jonka kautta jäsenvaltiot voivat vaihtaa sähköisesti keskenään tietoa ajopiirturikorteista. Se on keskeinen väline, jonka avulla voidaan varmistaa asetuksessa (EY) N:o 561/2006
                  2
                säädettyjen ajo- ja lepoaikoja tieliikenteessä koskevien sääntöjen täytäntöönpano. TACHOnet-järjestelmän avulla pyritään pääasiassa varmistamaan, että eri jäsenvaltiot eivät myönnä samalle kuljettajalle kahta tai useampaa ajopiirturikorttia.

               Jäsenvaltioiden on liityttävä TACHOnet-järjestelmään asetuksen (EU) N:o 165/2014
                  3
                31 artiklan 2 kohdan mukaisesti ja noudattaen asetuksessa (EU) 2016/68
                  4
                vahvistettuja teknisiä vaatimuksia.

               Ajo- ja lepoaikoja koskevia sääntöjä sovelletaan myös EU:n ulkopuolisiin AETR-sopimuspuoliin. Jotta voitaisiin valvoa ajo- ja lepoaikasääntöjen noudattamista näissä maissa, on erittäin tärkeää, että myös ne liittyvät TACHOnet-järjestelmään. EU:n ulkopuoliset AETR-sopimuspuolet eivät kuitenkaan saa liittyä suoraan TACHOnet-järjestelmään. Suora liitäntä toimii TESTA-verkon (Euroopan laajuiset julkishallinnon telematiikkapalvelut) välityksellä, ja siihen on pääsy ainoastaan EU:n, sen jäsenvaltioiden, ETA-maiden, Sveitsin ja EU:hun liittymässä olevien maiden viranomaisilla ja laitoksilla. Sellaisten EU:n ulkopuolisten AETR-sopimuspuolten, jotka eivät ole liittymässä EU:hun tai jotka eivät kuulu Euroopan talousalueeseen, on liityttävä TACHOnet-järjestelmään välillisesti eli jonkin sellaisen maan välityksellä, jolla on jo yhteys TESTA-verkkoon. Tällaiset välilliset liitännät perustuvat EU:n ulkopuolisten AETR-sopimuspuolten ja liitännän tarjoavan maan kahdenvälisiin sopimuksiin.

               Tällä hetkellä TACHOnet-järjestelmään on liittynyt välillisesti yhdeksän EU:n ulkopuolista AETR-sopimuspuolta eli Andorra, Armenia, Azerbaidžan, Bosnia ja Hertsegovina, Georgia, Liechtenstein, Moldova, Serbia ja Ukraina, ja ne käyttävät Ranskan, Kroatian, Puolan, Romanian ja Sveitsin tarjoamia solmupisteitä.

               Tekninen ongelma ja ehdotettu ratkaisu

               Komission tietotekniikan pääosasto (DIGIT) on hiljattain katsonut, että välilliset liitännät eivät täytä komission asettamia turvallisuutta koskevia vähimmäisvaatimuksia. Tämä johtuu siitä, että jäsenvaltion ja kolmannen osapuolen välille luodun verkon osuuden ei tarvitse olla turvattu. Lisäksi kyseiseen verkon osuuteen mahdollisesti kohdistuva hyökkäys ei välttämättä näkyisi komissiolle. Tämä lisää riskiä turvallisuusjärjestelmään kohdistuvista loukkauksista.

               Sen takia välilliset liitännät on poistettava ja korvattava vaihtoehtoisella välineellä, joka mahdollistaa EU:n ulkopuolisten AETR-sopimuspuolten liittymisen TACHOnet-järjestelmään.

               Tällainen liitäntä voidaan toteuttaa hyödyntämällä sähköistä jakelua. Kyseessä on Verkkojen Eurooppa -ohjelmasta rahoitettu kaikki käyttäjät yhdistävä alusta (eDelivery). Se tarjoaa yhteyden Internetin välityksellä ja hyödyntää standardoitua turvallisuusteknologiaa, kuten julkisen avaimen menetelmää (PKI), jonka avulla varmistetaan vaihdettujen tietojen aitous, eheys ja luottamuksellisuus. Tällä tavoin se varmistaa keskinäisen luottamuksen sähköisessä tiedonvaihdossa. Sähköisen jakelupalvelun tarjoaa DIGIT.

               Sähköistä jakelupalvelua on käytetty menestyksellä jo useiden EU:n laajuisten palvelujen tarjoamisessa, kuten PEPPOL-hanke (Pan-European Public Procurement On-line) ja e-Codex-järjestelmä (EU:n oikeusalan ammattilaisten väliset sähköiset yhteydet). Järjestelmä voitaisiin mukauttaa myös TACHOnet-järjestelmän tarpeisiin.

               Vaikka DIGIT ei ole vielä asettanut erityisiä määräaikoja, joita sovellettaisiin välillisten liitäntöjen sulkemiseen, on arvioitu, että sähköisen jakelupalvelun mukauttaminen TACHOnet-järjestelmän tarpeisiin veisi noin vuoden ajan. Sen vuoksi on tarpeen muuttaa AETR-sopimusta viipymättä, jotta sähköinen jakelupalvelu olisi toimintavalmis mahdollisimman pian.

               Kansallisia viranomaisia koskevat velvoitteet TACHOnet-järjestelmän käytössä

               Jotta sähköistä jakelupalvelua voidaan käyttää TACHOnet-järjestelmään liittymisessä, liitettävien osapuolten on noudatettava tiettyjä velvoitteita järjestelmän ja muiden osapuolten kanssa vaihdettujen tietojen asianmukaisen käytön varmistamiseksi. Nämä velvoitteet liittyvään seuraaviin:

               a) Turvallisuus

               Kansallisten viranomaisten on suojeltava yksityisiä avaimia ja vastaavia sähköisiä varmenteita seuraavin keinoin:

               -
                     vältetään yksityisten avainten luvatonta käyttöä

               -
                     pidättäydytään siirtämästä ja paljastamasta yksityisiä avaimia kolmansille osapuolille

               -
                     varmistetaan TACHOnet-järjestelmää varten luotujen, tallennettujen ja käytettyjen yksityisten avainten luottamuksellisuus, eheys ja saatavuus

               -
                     pidättäydytään yksityisen avaimen käytöstä sen jälkeen, kun sen voimassaoloaika on päättynyt tai kun varmenne on kumottu

               -
                     tuhotaan avaimet sen jälkeen, kun ne eivät ole enää voimassa

               -
                     estetään yksityisten avainten väärinkäyttö pyytämällä niihin liittyvän julkisen avaimen varmenteen peruuttamista, mikäli yksityinen avain tai sitä koskevat aktivointitiedot ovat vaarantuneet.

               b) Tietosuoja

               Henkilötietojen suojaaminen on varmistettava. Koska tietosuojaa koskeva EU:n lainsäädäntö ei sido EU:n ulkopuolisia AETR-sopimuspuolia, on tarpeen varmistaa, että noudatetaan yleissopimusta yksilöiden suojelusta henkilötietojen automaattisessa tietojenkäsittelyssä. Yleissopimus muodostaa kansainvälisen viitekehyksen henkilötietojen suojan alalla.

               c) Tekniset näkökohdat

               Järjestelmään liitettävien osapuolten on tehtävä joitakin testejä ennen liitännän luomista. Niiden on lisäksi turvattava vähimmäispalvelutaso sen varmistamiseksi, että TACHOnet-järjestelmän toiminta ei häiriinny kansallisella tasolla esiintyvien katkosten takia.

               Sääntelyväline

               Tekniset vaatimukset, jotka koskevat EU:n ulkopuolisten AETR-sopimuspuolten liittymistä TACHOnet-järjestelmään, olisi vahvistettava asianmukaisessa kansainvälisessä kehyksessä eli AETR-sopimuksessa.

               AETR-sopimusta käsittelevässä UNECEn asiantuntijaryhmässä käydään parhaillaan neuvotteluja sopimuksen muuttamiseksi ja erityisesti sen varmistamiseksi, että EU:n ulkopuoliset AETR-sopimuspuolet soveltavat älykästä ajopiirturia koskevaa EU:n lainsäädäntöä ja että EU voi liittyä AETR-sopimukseen
                  5
               . EU:n olisi toimitettava tekniset ja oikeudelliset vaatimukset, jotka koskevat EU:n ulkopuolisten AETR-sopimuspuolten liittymistä TACHOnet-järjestelmään, muodollisesti AETR-sihteeristölle uutena lisäyksenä sopimukseen. Uudesta lisäyksestä on tarkoitus keskustella AETR-sopimusta käsittelevän asiantuntijaryhmän seuraavassa kokouksessa ja tieliikenteen työryhmässä. Lisäksi on tarkoitus keskustella sellaisista EU:n kantaan liittyvistä seikoista, joista ilmoitettiin AETR-sihteeristölle jo vuonna 2016.

               4.Oikeusperusta

               4.1.Menettelyllinen oikeusperusta

               4.1.1.Periaatteet

               Euroopan unionin toiminnasta tehdyn sopimuksen, jäljempänä ’SEUT-sopimus’, 218 artiklan 9 kohdassa määrätään päätöksistä ”sopimuksella perustetussa elimessä unionin puolesta esitettävien kantojen vahvistamisesta, silloin kun tämän elimen on annettava säädöksiä, joilla on oikeusvaikutuksia, lukuun ottamatta säädöksiä, joilla täydennetään tai muutetaan sopimuksen institutionaalisia rakenteita”.

               SEUT-sopimuksen 218 artiklan 9 kohtaa sovelletaan riippumatta siitä, onko unioni kyseisen elimen jäsen tai kyseisen sopimuksen osapuoli.
                  6

               Ilmaisu ”säädökset, joilla on oikeusvaikutuksia” kattaa myös säädökset, joilla on oikeusvaikutuksia kyseiseen elimeen sovellettavan kansainvälisen oikeuden nojalla. Se kattaa myös välineet, joilla ei ole sitovaa vaikutusta kansainvälisen oikeuden nojalla, mutta jotka ”voivat vaikuttaa ratkaisevasti sen säännöstön sisältöön, jonka unionin lainsäätäjä antaa”
                  7
               .

               4.1.2.Soveltaminen tässä asiassa

               AETR-sopimusta käsittelevä asiantuntijaryhmä on UNECEn sisäliikennettä käsittelevän komitean perustama elin.

               Säädös, joka AETR-sopimusta käsittelevän asiantuntijaryhmän on määrä antaa ja toimittaa edelleen tieliikenteen työryhmälle, on säädös, jolla on oikeusvaikutuksia. Suunniteltu säädös on sitova kansainvälisen oikeuden nojalla AETR-sopimuksen 13 artiklan mukaisesti.

               Suunnitellulla säädöksellä ei täydennetä eikä muuteta sopimuksen institutionaalisia rakenteita.

               Tämän vuoksi ehdotetun päätöksen menettelyllinen oikeusperusta on SEUT-sopimuksen 218 artiklan 9 kohta.

               4.2.Aineellinen oikeusperusta

               4.2.1.Periaatteet

               SEUT-sopimuksen 218 artiklan 9 kohdan nojalla annettavan päätöksen aineellinen oikeusperusta määräytyy ensisijaisesti sen suunnitellun säädöksen tavoitteen ja sisällön perusteella, jota unionin puolesta otettava kanta koskee. Jos suunnitellulla säädöksellä on kaksi tavoitetta tai siihen sisältyy kaksi osatekijää ja jos näistä tavoitteista tai osatekijöistä toinen on mahdollista määritellä pääasialliseksi tavoitteeksi tai osatekijäksi, johon nähden toinen tavoite tai osatekijä on liitännäinen, SEUT-sopimuksen 218 artiklan 9 kohdan nojalla hyväksyttävällä päätöksellä on oltava vain yksi aineellinen oikeusperusta, eli se, jota pääasiallinen tai ensisijainen tavoite tai osatekijä edellyttää.

               4.2.2.Soveltaminen käsillä olevassa asiassa

               Suunnitellun säädöksen pääasiallinen tarkoitus ja sisältö liittyvät liikenteeseen.

               Sen vuoksi ehdotetun päätöksen aineellinen oikeusperusta on SEUT-sopimuksen 91 artikla.

               4.3.Päätelmät

               Ehdotetun päätöksen oikeusperustana tulisi olla SEUT-sopimuksen 91 artikla yhdessä SEUT-sopimuksen 218 artiklan 9 kohdan kanssa.

               2018/0339 (NLE)

               Ehdotus

               NEUVOSTON PÄÄTÖS

               kansainvälisessä maantieliikenteessä toimivien ajoneuvojen miehistöjen työstä tehtyä eurooppalaista sopimusta käsittelevässä Yhdistyneiden kansakuntien Euroopan talouskomission asiantuntijaryhmässä Euroopan unionin puolesta otettavasta kannasta

               EUROOPAN UNIONIN NEUVOSTO, joka

               ottaa huomioon Euroopan unionin toiminnasta tehdyn sopimuksen ja erityisesti sen 91 artiklan yhdessä sen 218 artiklan 9 kohdan kanssa,

               ottaa huomioon Euroopan komission ehdotuksen,

               sekä katsoo seuraavaa:

               (1)Eurooppalainen sopimus kansainvälisessä maantieliikenteessä toimivien ajoneuvojen miehistöjen työstä (AETR) tuli voimaan 5 päivänä tammikuuta 1976.

               (2)Yhdistyneiden kansakuntien Euroopan talouskomissio (UNECE) on perustanut AETR-sopimuksen puitteissa asiantuntijaryhmän. Kyseisellä elimellä on valtuudet laatia ja toimittaa ehdotuksia AETR-sopimuksen muuttamiseksi tieliikenteen työryhmälle.

               (3)AETR-sopimusta käsittelevän asiantuntijaryhmän on määrä hyväksyä 15 päivänä lokakuuta 2018 pidettävässä 19. istunnossaan päätös, joka koskee AETR-sopimuksen muutosehdotuksen toimittamista UNECEn tieliikenteen työryhmälle.

               (4)On aiheellista vahvistaa AETR-sopimusta käsittelevässä asiantuntijaryhmässä unionin puolesta otettava kanta, koska AETR-sopimuksen muutos tulee olemaan unionia sitova.

               (5)Euroopan unionin tuomioistuin totesi 31 päivänä maaliskuuta 1971 asiassa 22/70, AETR, antamassaan tuomiossa, että kansainvälisessä maantieliikenteessä toimivien ajoneuvojen miehistöjen työ on ala, joka kuuluu unionin yksinomaiseen ulkoiseen toimivaltaan. Tätä toimivaltaa on käytetty sen jälkeen useissa unionin säädöksissä, erityisesti Euroopan parlamentin ja neuvoston asetuksessa (EY) N:o 561/2006
                  8
                sekä Euroopan parlamentin ja neuvoston asetuksessa (EU) N:o 165/2014
                  9
               . Koska AETR-sopimuksen kohde kuuluu asetuksen (EY) N:o 561/2006 soveltamisalaan, unionilla on yksinomainen toimivalta neuvotella sopimuksesta ja sen muutoksista ja tehdä kyseinen sopimus.

               (6)AETR-järjestelmää käsittelevän asiantuntijaryhmän seuraava kokous järjestetään 15 päivänä lokakuuta 2018 ja tieliikenteen työryhmän kokous 16 päivänä lokakuuta 2018. Niiden yhteydessä asiantuntijaryhmä ja työryhmä käsittelevät sopimuspuolten ehdotuksia, jotka, jos asiantuntijaryhmä ne hyväksyy, saattavat johtaa AETR-sopimuksen muuttamiseen sen jälkeen, kun AETR-sopimuksen tarkistusmenettely on toteutettu ja saatettu loppuun. Kun asiantuntijaryhmä on hyväksynyt ehdotukset, unionin jäsenvaltioilla on AETR-sopimuksen sopimuspuolina velvollisuus toimia yhteistyössä osallistuessaan AETR-sopimuksen tarkistusmenettelyyn noudattaen neuvoston asetusta (ETY) N:o 2829/77
                  10
                ja Euroopan unionista tehdyn sopimuksen 4 artiklan 3 kohdassa määrättyä vilpittömän yhteistyön periaatetta, ja neuvosto tekee tarvittaessa asiasta erillisen päätöksen SEUT-sopimuksen 218 artiklan 6 kohdan mukaisesti. AETR-sopimukseen ehdotetut muutokset tulevat voimaan vasta, kun AETR-sopimuksen tarkistusmenettely on saatettu loppuun.

               (7)Asetuksen (EU) N:o 165/2014 mukaan jäsenvaltioiden on liitettävä yhteen kuljettajakortteja koskevat kansalliset sähköiset rekisterinsä TACHOnet-viestijärjestelmän välityksellä tai, silloin kun ne käyttävät yhteensopivaa järjestelmää, varmistettava, että ne voivat vaihtaa sähköisiä tietoja kaikkien muiden jäsenvaltioiden kanssa TACHOnet-viestijärjestelmän välityksellä. TACHOnet-järjestelmä on kuljettajakortteja koskevaan jäsenvaltioiden väliseen tietojenvaihtoon tarkoitettu alusta, jonka avulla varmistetaan, että kuljettajilla on korkeintaan yksi kuljettajakortti.

               (8)Jotta kuljettajakortteja koskeva sähköinen tietojenvaihto olisi yhdenmukaista koko Euroopan tasolla, on tarpeen varmistaa, että kaikki AETR-sopimuspuolet käyttävät TACHOnet-järjestelmää yhtenä ainoana alustana.

               (9)Yhteys TACHOnet-viestijärjestelmään toteutetaan nykyään joko suoraan Euroopan laajuisten julkishallinnon telematiikkapalvelujen (TESTA) kautta tai välillisesti TESTA-järjestelmään jo yhteydessä olevan jäsenvaltion kautta. Koska TESTA on tarkoitettu vain jäsenvaltioiden ja unionin toimielinten käyttöön, EU:n ulkopuolisten AETR-sopimuspuolten on liityttävä TACHOnet-järjestelmään välillisesti.

               (10)Komissio on hiljattain arvioinut välillisiä liitäntöjä TACHOnet-viestijärjestelmään ja todennut, että ne eivät tarjoa samantasoista turvallisuutta kuin TESTA. Ne eivät varsinkaan tarjoa riittävää varmuutta välillisten liitäntöjen kautta vaihdettujen tietojen luottamuksellisuudesta, eheydestä ja saatavuudesta. Sen takia välilliset liitännät TACHOnet-järjestelmään olisi korvattava turvatulla yhteydellä.

               (11)Sähköinen jakelu (eDelivery) on komission digitaalista viestintää varten kehittämä liitäntäsolmujen verkosto, jossa kustakin kansallisen tason osanottajasta tulee solmupiste, joka hyödyntää vakiomuotoisia liikenneprotokollia ja turvapolitiikkoja. Sähköinen jakelupalvelu on joustava väline, joka voidaan räätälöidä kunkin yksikön tarpeisiin.

               (12)Siinä hyödynnetään laajalti käytössä olevaa turvallisuusteknologiaa, kuten julkisen avaimen menetelmää (PKI), jotta voidaan varmistaa vaihdettujen tietojen aitous, eheys ja luottamuksellisuus. EU:n ulkopuolisten AETR-sopimuspuolten pääsy TACHOnet-järjestelmään olisi sallittava sähköisen jakelupalvelun avulla.

               (13)AETR-sopimuspuolten olisi noudatettava erityistä menettelyä, kun ne vastaanottavat sähköisiä varmenteita ja niitä vastaavia sähköisiä avaimia, jotka mahdollistavat pääsyn TACHOnet-järjestelmään.

               (14)Liittyminen TACHOnet-järjestelmään sähköisen jakelupalvelun välityksellä tarkoittaa myös sitä, että AETR-sopimuspuolten on varmistettava, että järjestelmään pääsyn tarjoavia sähköisiä avaimia ja varmenteita suojataan ja että asiattomat osapuolet eivät pääse käyttämään niitä. Lisäksi niiden olisi varmistettava, että sellaisia avaimia, joihin liittyvien varmenteiden voimassaolo on päättynyt, ei enää käytetä.

               (15)On tarpeen varmistaa, että henkilötietoja, jotka ovat sopimuspuolten käytettävissä TACHOnet-järjestelmän kautta, suojataan yksilöiden suojelusta henkilötietojen automaattisessa tietojenkäsittelyssä 21 päivänä tammikuuta 1981 Strasbourgissa tehdyn yleissopimuksen mukaisesti.

               (16)TACHOnet-järjestelmään liittyneiden kansallisten viranomaisten on toteutettava asianmukaiset tekniset toimet varmistaakseen, että järjestelmä toimii erittäin tuloksellisesti. Komission tehtävänä on ottaa käyttöön testit, joiden avulla varmistetaan toiminnan tuloksellisuus, ja toteuttaa ne yhteistyössä toimivaltaisten kansallisten viranomaisten kanssa.

               (17)Koska Euroopan unioni ei ole AETR-sopimuspuoli eikä se voi asemansa takia ilmoittaa ehdotetuista muutoksista, jäsenvaltioiden olisi unionin edun vuoksi ilmoitettava ehdotetuista muutoksista asiantuntijaryhmälle vilpittömän yhteistyön hengessä ja edistääkseen unionin tavoitteiden saavuttamista.

               (18)Unionin kannan esittävät ne unionin jäsenvaltiot, jotka ovat jäseninä AETR-sopimusta käsittelevässä asiantuntijaryhmässä ja tieliikenteen työryhmässä, toimien yhdessä,

               ON HYVÄKSYNYT TÄMÄN PÄÄTÖKSEN:

               1 artikla

               Kansainvälisessä maantieliikenteessä toimivien ajoneuvojen miehistöjen työstä tehtyä eurooppalaista sopimusta (AETR) käsittelevän asiantuntijaryhmän 19. istunnossa unionin puolesta otettava kanta puoltaa AETR-sopimukseen ehdotettuja muutoksia sellaisina kuin ne esitetään tähän päätökseen liitetyssä asiakirjassa.

               2 artikla

               Edellä 1 artiklassa tarkoitetun kannan esittävät ne unionin jäsenvaltiot, jotka ovat AETR-sopimuspuolia, toimien yhdessä.

               Edellä 1 kohdassa tarkoitettuun kantaan tehtävistä muodollisista ja vähäisistä muutoksista voidaan sopia ilman, että kantaa muutetaan.

               3 artikla

               Tämä päätös on osoitettu kaikille jäsenvaltioille.

               Tehty Brysselissä

                     Neuvoston puolesta

                     Puheenjohtaja

                     (1)

                        Alankomaat ja Belgia ratifioivat sopimuksen 30. joulukuuta 1977, Bulgaria 12. toukokuuta 1995, Espanja 3. tammikuuta 1993, Irlanti 28. elokuuta 1979, Italia 28. joulukuuta 1978, Itävalta 11. kesäkuuta 1975, Kreikka 11. tammikuuta 1974, Kroatia 3. elokuuta 1992, Kypros 5. syyskuuta 2003, Latvia 14. tammikuuta 1994, Liettua 3. kesäkuuta 1998, Luxemburg 30. joulukuuta 1977, Malta 24. syyskuuta 2004, Puola 14. heinäkuuta 1992, Portugali 20. syyskuuta 1973, Ranska 9. tammikuuta 1978, Romania 8. joulukuuta 1994, Ruotsi 24. elokuuta 1973, Saksa 9. heinäkuuta 1975, Slovakia 28. toukokuuta 1993, Slovenia 6. elokuuta 1993, Suomi 16. helmikuuta 1999, Tanska 30. joulukuuta 1977, Tšekin tasavalta 22. kesäkuuta 1993, Unkari 22. lokakuuta 1999, Viro 3. toukokuuta 1993 ja Yhdistynyt kuningaskunta 4. tammikuuta 1978.

                     (2)

                        Euroopan parlamentin ja neuvoston asetus (EY) N:o 561/2006, annettu 15 päivänä maaliskuuta 2006, tieliikenteen sosiaalilainsäädännön yhdenmukaistamisesta ja neuvoston asetusten (ETY) N:o 3821/85 ja (EY) N:o 2135/98 muuttamisesta sekä neuvoston asetuksen (ETY) N:o 3820/85 kumoamisesta (EUVL L 102, 11.4.2006, s. 1).

                     (3)

                        Euroopan parlamentin ja neuvoston asetus (EU) N:o 165/2014, annettu 4 päivänä helmikuuta 2014, tieliikenteessä käytettävistä ajopiirtureista, tieliikenteen valvontalaitteista annetun neuvoston asetuksen (ETY) N:o 3821/85 kumoamisesta sekä tieliikenteen sosiaalilainsäädännön yhdenmukaistamisesta annetun Euroopan parlamentin ja neuvoston asetuksen (EY) N:o 561/2006 muuttamisesta (EUVL L 60, 28.2.2014, s. 1).

                     (4)

                        Komission täytäntöönpanoasetus (EU) 2016/68, annettu 21 päivänä tammikuuta 2016, sähköisten kuljettajakorttirekistereiden yhteenliittämisen edellyttämistä yhteisistä menettelyistä ja eritelmistä (EUVL L 15, 22.1.2016, s. 51).

                     (5)

                        Lokakuun 17 päivänä 2016 annetulla neuvoston päätöksellä (EU) 2016/1877 hyväksytty EU:n kanta, jonka AETR-sihteeristölle toimitti Slovakian tasavalta.

                     (6)

                        Unionin tuomioistuimen tuomio 7.10.2014, Saksa v. neuvosto, C-399/12, ECLI:EU:C:2014:2258, 64 kohta.

                     (7)

                        Unionin tuomioistuimen tuomio 7.10.2014, Saksa v. neuvosto, C-399/12, ECLI:EU:C:2014:2258, 61–64 kohta.

                     (8)

                        Euroopan parlamentin ja neuvoston asetus (EY) N:o 561/2006, annettu 15 päivänä maaliskuuta 2006, tieliikenteen sosiaalilainsäädännön yhdenmukaistamisesta ja neuvoston asetusten (ETY) N:o 3821/85 ja (EY) N:o 2135/98 muuttamisesta sekä neuvoston asetuksen (ETY) N:o 3820/85 kumoamisesta (EUVL L 102, 11.4.2006, s. 1).

                     (9)

                        Euroopan parlamentin ja neuvoston asetus (EU) N:o 165/2014, annettu 4 päivänä helmikuuta 2014, tieliikenteessä käytettävistä ajopiirtureista, tieliikenteen valvontalaitteista annetun neuvoston asetuksen (ETY) N:o 3821/85 kumoamisesta sekä tieliikenteen sosiaalilainsäädännön yhdenmukaistamisesta annetun Euroopan parlamentin ja neuvoston asetuksen (EY) N:o 561/2006 muuttamisesta (EUVL L 60, 28.2.2014, s. 1).

                     (10)

                        Neuvoston asetus (ETY) N:o 2829/77, annettu 12 päivänä joulukuuta 1977, kansainvälisessä tieliikenteessä käytettävien ajoneuvojen miehistöjen työstä tehdyn Euroopan sopimuksen (AETR) voimaansaattamisesta (EYVL L 334, 24.12.1977, s. 11).

    ---documentbreak---

               EUROOPAN KOMISSIO
            Bryssel 2.10.2018
            COM(2018) 664 final
            LIITE
            ehdotukseen
            NEUVOSTON PÄÄTÖKSEKSI
            kansainvälisessä maantieliikenteessä toimivien ajoneuvojen miehistöjen työstä tehtyä eurooppalaista sopimusta käsittelevässä Yhdistyneiden kansakuntien Euroopan talouskomission asiantuntijaryhmässä Euroopan unionin puolesta otettavasta kannasta

               Lisäys 4

               TACHOnet-järjestelmää koskevat yksityiskohtaiset tiedot

               1.Soveltamisala ja tarkoitus

               1.1.Tässä lisäyksessä esitetään ehdot, jotka koskevat AETR-sopimuspuolten liittämistä TACHOnet-järjestelmään sähköisen eDelivery-jakelupalvelun välityksellä.

               1.2.TACHOnet-järjestelmään sähköisen jakelupalvelun välityksellä liittyvien sopimuspuolten on noudatettava tässä lisäyksessä vahvistettuja säännöksiä.

               2.Määritelmät:

               (a)’sopimuspuolella’ tai ’osapuolella’ tarkoitetaan mitä tahansa AETR-sopimuksen osapuolta;

               (b)’sähköisellä jakelupalvelulla’ (eDelivery) tarkoitetaan Euroopan komission kehittämää palvelua, jonka avulla tietoa voidaan siirtää sähköisesti kolmansien osapuolten välillä, joka antaa siirretyn tiedon käsittelyyn liittyviä todisteita, muun muassa vahvistuksen tietojen lähettämisestä ja vastaanottamisesta, ja joka suojaa siirretyt tiedot luvattomien muutosten riskiltä;

               (c)’TACHOnet-järjestelmällä’ tarkoitetaan asetuksen (EU) N:o 165/2014 31 artiklan 2 kohdassa tarkoitettua järjestelmää, jonka kautta sopimuspuolet vaihtavat keskenään sähköisesti tietoa kuljettajakorteista;

               (d)’solmupisteellä’ tarkoitetaan tietojärjestelmää, joka mahdollistaa TACHOnet-viestien reitittämisen pyytävän osapuolen ja vastaavan osapuolen välillä;

               (e)’pyytävällä osapuolella’ tarkoitetaan sitä sopimuspuolta, joka lähettää TACHOnet-pyynnön tai -ilmoituksen, joka reititetään asianmukaiselle vastaavalle osapuolelle solmupisteen kautta;

               (f)’vastaavalla osapuolella’ tarkoitetaan sopimuspuolta, jolle TACHOnet-pyyntö tai -ilmoitus on osoitettu;

               (g)’kortin myöntävällä viranomaisella’ tarkoitetaan tahoa, jonka sopimuspuoli on valtuuttanut myöntämään ja hallinnoimaan ajopiirturikortteja.

               3.Yleiset velvollisuudet

               3.1.Kumpikaan sopimuspuoli ei voi tehdä sopimuksia pääsyn myöntämiseksi TACHOnet-järjestelmään toisen osapuolen puolesta eikä millään muulla tavoin edustaa toista sopimuspuolta tämän lisäyksen perusteella. Kumpikaan sopimuspuoli ei toimi toisen sopimuspuolen alihankkijana tässä lisäyksessä tarkoitetuissa toimissa.

               3.2.Sopimuspuolet tarjoavat pääsyn kansalliseen kuljettajakorttirekisteriinsä TACHOnet-järjestelmän välityksellä alalisäyksessä 4.6 tarkoitetulla tavalla ja tarkoitetun palvelutason mukaisesti.

               3.3.Sopimuspuolet ilmoittavat toisilleen viipymättä, jos ne havaitsevat omalla vastuualueellaan sellaisia häiriöitä tai virheitä, jotka saattavat vaarantaa TACHOnet-järjestelmän normaalin toiminnan.

               3.4.Kumpikin sopimuspuoli nimeää TACHOnet-järjestelmää varten yhteishenkilöt, jotka ilmoitetaan AETR-sihteeristölle. Yhteyshenkilöiden muutoksista on ilmoitettava AETR-sihteeristölle kirjallisesti.

               4.Testit TACHOnet-järjestelmään liittymiseksi

               4.1.Sopimuspuolen liittäminen TACHOnet-järjestelmään katsotaan vahvistetuksi sen jälkeen, kun on suoritettu onnistuneesti liitäntä-, integrointi- ja suorituskykytestit Euroopan komission ohjeiden mukaisesti ja sen valvonnassa.

               4.2.Jos ennakkotestit epäonnistuvat, Euroopan komissio voi keskeyttää tilapäisesti testivaiheen. Testejä jatketaan sen jälkeen, kun sopimuspuoli on ilmoittanut Euroopan komissiolle sellaisten kansallisella tasolla tarvittavien teknisten parannusten hyväksymisestä, jotka mahdollistavat ennakkotestien onnistuneen suorittamisen.

               4.3.Ennakkotestit saavat kestää enintään kuusi kuukautta.

               5.Turva-arkkitehtuuri

               5.1.TACHOnet-viestien luottamuksellisuus, eheys ja  kiistämättömyys varmistetaan TACHOnet-järjestelmän turva-arkkitehtuurilla.

               5.2.TACHOnet-järjestelmän turva-arkkitehtuuri perustuu Euroopan komission käyttöön ottamaan julkisen avaimen menetelmään (PKI), jota koskevat vaatimukset esitetään alalisäyksissä 4.8 ja 4.9.

               5.3.TACHOnet-järjestelmän turva-arkkitehtuuriin osallistuvat seuraavat tahot:

               a)varmenneviranomainen, joka vastaa niiden sähköisten varmenteiden luomisesta, jotka rekisteröintiviranomainen toimittaa sopimuspuolten kansallisille viranomaisille (niiden nimittämien luotettujen kuriirien välityksellä), sekä sähköisten varmenteiden myöntämistä, peruuttamista ja uusimista koskevan teknisen infrastruktuurin perustamisesta;

               b)verkkotunnuksen omistaja, joka on vastuussa alalisäyksessä 4.1 tarkoitetun solmupisteen toiminnasta sekä TACHOnet-järjestelmän turva-arkkitehtuurin validoinnista ja koordinoinnista;

               c)rekisteröintiviranomainen, joka kirjaa ja hyväksyy sähköisten varmenteiden myöntämistä, peruuttamista ja uusimista koskevat pyynnöt sekä tarkistaa luotettujen kuriirien henkilöllisyyden;

               d)luotettu kuriiri, joka on kansallisten viranomaisten nimittämä henkilö ja joka vastaa julkisen avaimen luovuttamisesta rekisteröintiviranomaiselle ja varmenneviranomaisen luoman vastaavan varmenteen saamisesta;

               e)sopimuspuolen kansallinen viranomainen, jonka tehtävänä on

               i)luoda yksityiset avaimet ja niitä vastaavat julkiset avaimet, jotka sisällytetään varmenneviranomaisen luomiin varmenteisiin;

               ii)
                     pyytää varmenneviranomaiselta sähköiset varmenteet;

               iii)
                     nimittää luotettu kuriiri.

               5.4.Varmenneviranomaisen ja rekisteröintiviranomaisen nimittää Euroopan komissio.

               5.5.Kaikkien TACHOnet-järjestelmään liittyvien sopimuspuolten on pyydettävä sähköistä varmennetta alalisäyksen 4.9 mukaisesti, jotta sopimuspuoli voi allekirjoittaa ja salata TACHOnet-viestejä.

               5.6.Varmenne voidaan peruuttaa alalisäyksen 4.9 mukaisesti.

               6.Tietosuoja ja luottamuksellisuus

               6.1.Tietosuojaa koskevien kansainvälisten ja kansallisten säädösten ja erityisesti yksilöiden suojelusta henkilötietojen automaattisessa tietojenkäsittelyssä tehdyn yleissopimuksen mukaisesti osapuolet ottavat käyttöön kaikki tarvittavat tekniset ja organisaatiota koskevat toimenpiteet varmistaakseen TACHOnet-järjestelmässä olevien tietojen turvallisuuden ja estääkseen tietojen muuttamisen ja häviämisen sekä niiden luvattoman käsittelyn ja saannin (erityisesti varmistaakseen tietojen aitouden, luottamuksellisuuden, jäljitettävyyden, eheyden, saatavuuden ja kiistämättömyyden sekä viestien turvallisuuden).

               6.2.Kunkin osapuolen on suojeltava kansallisia järjestelmiään laittomalta käytöltä, haittaohjelmilta, viruksilta, tietokonemurroilta, tietoturvaloukkauksilta, tietojen laittomalta peukaloinnilta ja muilta vastaavilta kolmansien osapuolen toimilta. Osapuolet sopivat toteuttavansa taloudellisesti kohtuullisia toimenpiteitä estääkseen virusten, aikapommien, tietokonematojen ja muiden vastaavien siirtymisen sekä kaikki sellaiset tietokone-ohjelmien toimet, jotka voivat haitata toisen osapuolen tietokonejärjestelmien toimintaa.

               7.Kustannukset

               7.1.Sopimuspuolet vastaavat omiin tietojärjestelmiinsä ja -menettelyihinsä liittyvistä kehittämis- ja toimintakustannuksista, jotka ovat tarpeen lisäyksessä asetettujen velvoitteiden täyttämiseksi.

               7.2.Alalisäyksessä 4.1 määritellyt palvelut, joita tarjoaa solmupiste, ovat maksuttomia.

               8.Alihankinta

               8.1.Osapuolet voivat antaa alihankkijoiden tehtäväksi mitä tahansa palveluja, joista ne ovat vastuussa tämän lisäyksen mukaisesti.

               8.2.Alihankinta ei kuitenkaan poista osapuolelle tämän lisäyksen mukaisesti kuuluvaa vastuuta, mukaan lukien vastuu alalisäyksessä 4.6 esitetyn asianmukaisen palvelutason varmistamisesta.

               Alalisäys 4.1

               TACHOnet-järjestelmää koskevia yleisiä näkökohtia

               1.Yleiskuvaus

               TACHOnet-järjestelmä on sähköinen järjestelmä, jonka kautta AETR-sopimuspuolet vaihtavat keskenään tietoa kuljettajakorteista. TACHOnet reitittää pyytävien osapuolten tietopyynnöt vastaaville osapuolille sekä jälkimmäisten vastaukset edellisille. TACHOnet-järjestelmään osallistuvien sopimuspuolten on liitettävä kansalliset kuljettajakorttirekisterinsä järjestelmään.

               2.Arkkitehtuuri

               TACHOnet-viestijärjestelmä koostuu seuraavista osista:

               2.1.Solmupiste, jonka on voitava vastaanottaa pyyntö sen esittävältä osapuolelta, validoida se ja käsitellä se lähettämällä se edelleen vastaaville osapuolille. Solmupisteen on odotettava vastausta kultakin vastaavalta osapuolelta, koottava kaikki vastaukset ja toimitettava koottu vastaus eteenpäin pyynnön esittäneelle osapuolelle.

               2.2.Osapuolten kansalliset järjestelmät varustettuina rajapinnalla, joka pystyy sekä lähettämään pyyntöjä solmupisteeseen että vastaanottamaan niiden vastaukset. Kansalliset järjestelmät voivat käyttää omistusoikeudellisia tai kaupallisia ohjelmistoja viestien lähettämiseen ja vastaanottamiseen solmupisteen välityksellä.

               3.Hallinnointi

               3.1.Solmupistettä hallinnoi Euroopan komissio, joka vastaa sen teknisestä toiminnasta ja ylläpidosta.

               3.2.Solmupiste saa säilyttää tietoja enintään kuuden kuukauden ajan lukuun ottamatta alalisäyksessä 4.7 esitettyjä loki- ja tilastotietoja.

               3.3.Solmupisteessä ei saa olla pääsyä henkilötietoihin muille kuin valtuutetulle Euroopan komission henkilöstölle tapauksissa, joissa tämä on tarpeen seurantaa, huoltoa ja vianetsintää varten.

               3.4.Kukin sopimuspuoli on vastuussa seuraavista:

               3.4.1.Kansallisten järjestelmien rakenne ja hallinnointi, myös niiden rajapinta solmupisteeseen.

               3.4.2.Kansallisen järjestelmän käyttöönotto ja huolto, mihin sisältyvät sekä laitteisto että omistusoikeudelliset tai kaupalliset ohjelmistot.

               3.4.3.Kansallisen järjestelmän moitteeton yhteentoimivuus solmupisteen kanssa, mukaan lukien solmupisteestä saatujen virheilmoitusten käsittely.

               3.4.4.Kaikki toimenpiteet tietojen luottamuksellisuuden, eheyden ja saatavuuden varmistamiseksi.

               3.4.5.Kansallisten järjestelmien toiminta alalisäyksessä 4.6 esitetyillä palvelutasoilla.

               Alalisäys 4.2

               TACHOnet-järjestelmän toiminnot

               1.Seuraavat toiminnot on tarjottava TACHOnet-viestijärjestelmän välityksellä:

               1.1.Kortin myöntämisen tarkastus (Check Issued Cards, CIC): Pyytävä osapuoli voi pyytää kortin myöntämisen tarkastusta joltakin tai kaikilta vastaavilta osapuolilta määrittääkseen, onko kortin hakijalla jo vastaavien osapuolten myöntämä kuljettajakortti. Vastaavien osapuolten on vastattava lähettämällä vastaus kortin myöntämistä koskevaan tarkastuspyyntöön.

               1.2.Kortin tilan tarkastus (Check Card Status, CCS): Pyytävä osapuoli voi pyytää vastaavalta osapuolelta tietoja jälkimmäisen myöntämästä kortista lähettämällä kortin tilaa koskevan tarkastuspyynnön. Vastaavan osapuolen on vastattava lähettämällä vastaus kortin tilaa koskevaan tarkastuspyyntöön.

               1.3.Kortin tilan muuttaminen (Modify Card Status, MCS): Pyytävä osapuoli voi ilmoittaa vastaavalle osapuolelle kortin tilan muuttamista koskevalla pyynnöllä, että jälkimmäisen myöntämän kortin tila on muuttunut. Vastaavan osapuolen on vastattava lähettämällä kortin tilan muuttamista koskeva kuittaus.

               1.4.Ajokorttia vastaan myönnetty kortti (Issued Card Driving License, ICDL): Pyytävä osapuoli voi ilmoittaa vastaavalle osapuolelle ajokorttia vastaan myönnettyä korttia koskevalla pyynnöllä myöntäneensä kortin jälkimmäisen myöntämää ajokorttia vastaan. Vastaavan osapuolen on vastattava lähettämällä vastaus ajokorttia vastaan myönnettyä korttia koskevaan pyyntöön.

               2.TACHOnet-järjestelmän on sisällettävä myös muita viestityyppejä, joiden katsotaan soveltuvan sen tehokkaaseen toimintaan, esimerkiksi virheilmoituksia.

               3.Kansallisten järjestelmien on tunnistettava taulukossa 1 mainitut kortin tilat, kun käytetään 1 kohdassa kuvattuja toimintoja. Osapuolet eivät kuitenkaan ole velvollisia ottamaan käyttöön hallinnollista menettelyä, jossa käytetään kaikkia lisäyksessä mainittuja kortin tiloja.

               4.Jos osapuoli vastaanottaa vastauksen tai ilmoituksen, jossa mainittu tila ei ole käytössä sen hallinnollisissa menettelyissä, kansallisen järjestelmän on muutettava vastaanotetussa viestissä mainittu tila soveltuvaksi arvoksi kyseisessä menettelyssä. Vastaava osapuoli ei saa hylätä viestiä, mikäli viestissä mainittu tila mainitaan taulukossa 1.

               5.Taulukossa 1 mainittua kortin tilaa ei saa käyttää määritettäessä, onko kuljettajakortti voimassa ajamista varten. Jos osapuoli esittää kortin myöntäneen kansallisen viranomaisen rekisterille kysymyksen CCS-toiminnolla, vastauksessa on oltava erityinen kenttä ”voimassa ajamista varten”. Kansallisten hallinnollisten menettelyjen on oltava sellaisia, että CCS-vastauksissa on aina käytössä soveltuva ”voimassa ajamista varten” -arvo.

               Taulukko 1

               Kortin tilat

                        Kortin tila

                        Määritelmä

                        Haussa

                        Kortin myöntävä viranomainen on vastaanottanut kuljettajakorttia koskevan hakemuksen. Kyseiset tiedot on rekisteröity ja tallennettu tietokantaan hakuavaimineen.

                        Hyväksytty

                        Kortin myöntävä viranomainen on hyväksynyt ajopiirturikorttia koskevan hakemuksen.

                        Hylätty

                        Kortin myöntävä viranomainen on jättänyt hakemuksen hyväksymättä.

                        Yksilöity

                        Ajopiirturikortti on yksilöllinen.

                        Lähetetty

                        Kansallinen viranomainen on lähettänyt kuljettajakortin asianomaiselle kuljettajalle tai välittäjätaholle.

                        Luovutettu

                        Kansallinen viranomainen on luovuttanut kuljettajakortin asianomaiselle kuljettajalle.

                        Takavarikoitu

                        Toimivaltainen viranomainen on määrännyt kuljettajakortin menetetyksi.

                        Voimassaolo keskeytetty

                        Kuljettajakortti on peruutettu kuljettajalta tilapäisesti.

                        Peruutettu

                        Kortin myöntänyt viranomainen on päättänyt peruuttaa kuljettajakortin. Kortti on pysyvästi mitätöity.

                        Palautettu

                        Ajopiirturikortti on palautettu kortin myöntäneelle viranomaiselle tarpeettomana.

                        Kadonnut

                        Ajopiirturikortti on ilmoitettu kadonneeksi kortin myöntäneelle viranomaiselle.

                        Varastettu

                        Ajopiirturikortti on ilmoitettu varastetuksi kortin myöntäneelle viranomaiselle. Varastettu kortti katsotaan kadonneeksi.

                        Viallinen

                        Ajopiirturikortti on ilmoitettu vialliseksi kortin myöntäneelle viranomaiselle.

                        Voimassaolo päättynyt

                        Ajopiirturikortin voimassaoloaika on päättynyt.

                        Korvattu

                        Kadonneeksi, varastetuksi tai vialliseksi ilmoitettu ajopiirturikortti on korvattu uudella kortilla. Kortissa olevat tiedot ovat samat lukuun ottamatta korvausnumeroa, jota on korotettu yhdellä.

                        Uusittu

                        Ajopiirturikortti on uusittu, koska hallinnolliset tiedot ovat muuttuneet tai voimassaoloaika on päättymässä. Uuden kortin numero on sama lukuun ottamatta uusintanumeroa, jota on korotettu yhdellä.

                        Vaihdettavana

                        Kuljettajakortin myöntänyt viranomainen on saanut ilmoituksen menettelyn aloittamisesta kortin vaihtamiseksi toisen osapuolen viranomaisen myöntämään kuljettajakorttiin.

                        Vaihdettu

                        Kuljettajakortin myöntänyt viranomainen on saanut ilmoituksen päätökseen saatetusta menettelystä kortin vaihtamiseksi toisen jäsenvaltion viranomaisen myöntämään kuljettajakorttiin.

               Alalisäys 4.3

               TACHOnet-järjestelmän viestejä koskevat säännökset

               1.Yleiset tekniset vaatimukset

               1.1.Solmupisteen on tarjottava sekä synkroninen että asynkroninen rajapinta viestinvaihtoa varten. Osapuolet voivat valita rajapinnaksi omiin sovelluksiinsa sopivimman teknologian.

               1.2.Kaikkien solmukohdan ja kansallisten järjestelmien välisten viestien on oltava UTF-8-koodattuja.

               1.3.Kansallisten järjestelmien on pystyttävä vastaanottamaan ja käsittelemään viestejä, jotka sisältävät kreikkalaisia tai kyrillisiä merkkejä.

               2.XML-viestirakenne ja -skeemamäärittely (XSD)

               2.1.XML-viestien yleisrakenteen on vastattava solmupisteen XSD-skeemoilla määriteltyä muotoa.

               2.2.Solmupisteen ja kansallisten järjestelmien lähettämien ja vastaanottamien viestien on vastattava viestien XSD-skeemaa.

               2.3.Kansallisten järjestelmien on voitava lähettää, vastaanottaa ja käsitellä kaikki alalisäyksessä 4.2 esitettyihin toimintoihin liittyvät viestit.

               2.4.XML-viestien sisältöä koskevat vähimmäisvaatimukset esitetään taulukossa 2.

               Taulukko 2

               XML-viestien sisältöä koskevat vähimmäisvaatimukset

                        Yhteinen otsikkoelementti (”Common header”)

                        Pakollinen

                        Versio

                        XML-eritelmien virallinen versio määritellään viestin XSD:n nimiavaruusmäärittelyllä (namespace) ja minkä tahansa XML-viestin otsikkoelementin versio-attribuutin nimiavaruusmäärittelyllä. Version numero (”n.m”) määritetään vakioarvona XML-skeemamäärittelyn (xsd) kussakin julkaisussa.

                        Kyllä

                        ”Test Identifier” (Testitunniste)

                        Vapaaehtoinen tunniste testausta varten. Testin alullepanija täydentää tunnisteen, ja kaikki työnkulkuun osallistuvat lisäävät sen edelleen/takaisin. Tuotannossa se jätetään huomiotta ja käyttämättä, jos se on toimitettu.

                        Ei

                        ”Technical Identifier” (Tekninen tunniste)

                        Kunkin yksittäisen viestin ainutkertaisesti yksilöivä UUID. Lähettäjä luo UUID-tunnisteen ja täydentää tämän attribuutin. Näitä tietoja ei käytetä liiketoiminnallisissa yhteyksissä.

                        Kyllä

                        ”Workflow Identifier” (Työnkulun tunniste)

                        Työnkulun tunniste on UUID, joka pyytävän osapuolen olisi luotava. Tätä tunnistetta käytetään sen jälkeen kaikissa työnkulkuun kytkeytyvissä viesteissä.

                        Kyllä

                        ”Sent At” (Lähettämisajankohta)

                        Viestin lähettämispäivä ja -aika (UTC).

                        Kyllä

                        ”Timeout” (Aikakatkaisu)

                        Tämä on valinnainen aika-attribuutti (päivämäärä ja kellonaika UTC-muodossa). Solmupiste antaa tämän arvon vain edelleenlähetetyille pyynnöille. Se ilmoittaa vastaavalle osapuolelle ajan, jonka jälkeen pyynnön toimitus katkaistaan. Tätä arvoa ei vaadita MS2TCN_<x>_Req:issä eikä vastausviesteissä. Se on valinnainen, joten samaa otsikkomääritelmää voidaan käyttää kaikissa viestityypeissä riippumatta siitä, vaaditaanko attribuutti aikakatkaisulle.

                        Ei

                        ”From” (Lähettäjä)

                        Standardin ISO 3166-1 alpha-2 mukainen lähettävän osapuolen kaksimerkkinen koodi tai ”EU”.

                        Kyllä

                        ”To” (Vastaanottaja)

                        Standardin ISO 3166-1 alpha-2 mukainen vastaanottavan osapuolen kaksimerkkinen koodi tai ”EU”.

                        Kyllä

               Alalisäys 4.4

               Translitterointi ja NYSIIS-palvelut (New York State Identification and Intelligence System)

               1.Solmupisteessä käyttöön otettavaa NYSIIS-algoritmia käytetään kaikkien kansallisessa rekisterissä olevien kuljettajien nimien koodaamiseen.

               2.Haettaessa korttia CIC-toiminnolla ensisijaisena hakumekanismina käytetään NYSIIS-avaimia.

               3.Lisäksi osapuolet voivat käyttää tarkoitukseen laadittua algoritmia lisätulosten saamiseksi täsmähaulla.

               4.Hakutuloksissa ilmoitetaan kirjauksen löytämiseen käytetty hakumekanismi, joko NYSIIS-haku tai täsmähaku.

               5.Jos osapuoli päättää kirjata ICDL-ilmoituksia, ilmoitukseen sisältyvät NYSIIS-avaimet kirjataan osana ICDL-tietoja. ICDL-tietoja hakiessaan osapuolen on käytettävä hakijan nimen NYSIIS-avaimia.

               Alalisäys 4.5

               Turvallisuusvaatimukset

               1.Solmupisteen ja kansallisten järjestelmien välisten viestien vaihtoon käytetään https-protokollaa.

               2.Kansallisten järjestelmien on suojattava kansallisen järjestelmän ja solmupisteen väliset viestit alalisäyksissä 4.8 ja 4.9 tarkoitetuilla sähköisillä varmenteilla.

               3.Kansallisten järjestelmien on käytettävä vähintään varmenteita, joissa allekirjoittamiseen käytetään SHA-2 (SHA-256) -algoritmia ja 2048-bittistä julkista avainta.

               Alalisäys 4.6

               Palvelutasot

               1.Kansallisten järjestelmien on oltava vähintään seuraavalla palvelutasolla:

               1.1.Ne ovat käytettävissä 24 tuntia vuorokaudessa jokaisena viikonpäivänä.

               1.2.Niiden käytettävyyttä valvotaan solmupisteestä tulevalla heartbeat-viestillä.

               1.3.Niiden käytettävyysaste on 98 prosenttia seuraavan taulukon mukaisesti (luvut on pyöristetty lähimpään sopivaan yksikköön):

                        Käytettävyyden ollessa

                        järjestelmä on poissa käytössä

                        viikoittain

                        kuukausittain

                        vuosittain

                        98 %

                        0,5 tuntia

                        15 tuntia

                        7,5 päivää

               Osapuolia kannustetaan noudattamaan päivittäistä käytettävyysastetta, mutta on kuitenkin huomattava, että tietyt välttämättömät toimet, kuten järjestelmän ylläpito, edellyttävät yli 30 minuutin toimintakatkoa. Kuukausittainen ja vuosittainen käytettävyysaste pysyvät pakollisina.

               1.4.Ne vastaavat vähintään 98 prosenttiin niille kalenterikuukauden aikana toimitetuista pyynnöistä.

               1.5.Ne reagoivat pyyntöihin 10 sekunnin kuluessa.

               1.6.Pyynnön aikakatkaisu (aika, jonka pyynnön esittäjä voi odottaa vastausta) on enintään 20 sekuntia.

               1.7.Pyyntöjen esittämistiheys voi olla 6 viestiä sekunnissa.

               1.8.Kansalliset järjestelmät eivät voi lähettää TACHOnet-solmupisteeseen yli 2 pyyntöä sekunnissa.

               1.9.Jokaisen kansallisen järjestelmän on kyettävä selviytymään mahdollisista solmupisteessä ja muiden osapuolten kansallisissa järjestelmissä esiintyvistä teknisistä ongelmista. Näitä ovat muun muassa seuraavat:

               a)yhteyden katkeaminen solmupisteeseen;

               b)vastauksen jääminen saamatta pyyntöön;

               c)vastauksien tuleminen pyynnön aikakatkaisun jälkeen;

               d)ei-toivottujen viestien vastaanottaminen;

               e)virheellisten viestien vastaanottaminen.

               2.Solmupisteen on:

               2.1.oltava käytettävissä 98 prosentin käytettävyysasteella;

               2.2.annettava kansallisille järjestelmille ilmoitukset mahdollisista virheistä joko vastausviestillä tai erityisellä virheilmoituksella. Nämä virheilmoitukset vastaanotetaan kansallisissa järjestelmissä, joissa on käytössä eskaloiva työnkulku asianmukaisiin toimiin ryhtymiseksi ilmoitetun virheen korjaamista varten.

               3.Huolto

               Osapuolten on ilmoitettava muille osapuolille ja Euroopan komissiolle kaikesta rutiinihuollosta verkkosovelluksen välityksellä vähintään viikkoa ennen ylläpidon alkamista, jos se on teknisesti mahdollista.

               Alalisäys 4.7

               Solmupisteessä kerättävien tietojen tilastointi ja lokitiedot

               1.Tilastointitarkoituksiin käytettävän tiedon on yksityisyyden suojan varmistamiseksi oltava anonyymiä. Yksittäisten korttien, kuljettajien tai ajokorttien tunnistetietoja ei saa käyttää tilastollisiin tarkoituksiin.

               2.Lokitiedoissa on pidettävä kirjaa kaikista järjestelmän käyttötapahtumista seurantaa ja ohjelmistovirheiden korjaamista varten ja jotta tapahtumista voidaan laatia tilastoja.

               3.Henkilötietoja saa säilyttää lokeissa enintään 6 kuukauden ajan. Tilastotiedot on säilytettävä toistaiseksi.

               4.Raportointiin käytettäviin tilastotietoihin sisältyvät seuraavat:

               a)pyytävä osapuoli;

               b)vastaava osapuoli;

               c)viestin tyyppi;

               d)vastauksen tilakoodi;

               e)viestien päivämäärä ja kellonaika;

               f)vastausaika.

               Alalisäys 4.8

               TACHOnet-järjestelmässä käytettäviä digitaalisia avaimia ja sähköisiä varmenteita koskevat yleiset säännökset

               1.Komission tietotekniikan pääosasto (DIGIT) antaa TACHOnet-järjestelmään liittyvien AETR-sopimuspuolten käyttöön julkisen avaimen menetelmään (PKI) perustuvan palvelun
                  1
                (’CEF PKI -palvelu’) sähköisen jakelupalvelun (eDelivery) kautta.

               2.Sähköisten varmenteiden pyytämisessä ja peruuttamisessa käytettävä menetelmä sekä sen käyttöä koskevat yksityiskohtaiset ehdot esitetään lisäyksessä.

               3.Varmenteiden käyttö

               3.1.Kun varmenne on myönnetty, kansallinen viranomainen
                  2
                saa käyttää sitä pelkästään TACHOnet-järjestelmän yhteydessä. Varmennetta voidaan käyttää

               a)tietojen alkuperän todentamiseen;

               b)tietojen salaamiseen;

               c)varmistamaan, että tietojen eheyteen vaikuttavat tietoturvaloukkaukset havaitaan.

               3.2.Kaikki sellainen varmenteen käyttö, joka ei ole erikseen sallittua sallittujen käyttötarkoitusten yhteydessä, on kiellettyä.

               4.Sopimuspuolten on

               a)suojattava yksityistä avaintaan luvattomalta käytöltä;

               b)pidättäydyttävä siirtämästä tai paljastamasta yksityistä avaintaan kolmansille osapuolille, edes edustajina;

               c)varmistettava TACHOnet-järjestelmää varten luotujen, tallennettujen ja käytettyjen yksityisten avainten luottamuksellisuus, eheys ja saatavuus;

               d)pidättäydyttävä yksityisen avaimen käytön jatkamisesta varmenteen voimassaoloajan päätyttyä tai varmenteen peruuttamisen jälkeen muuta tarkoitusta kuin salattujen tietojen katselua varten (esim. sähköpostien salauksen purku). Avaimet, joiden voimassaolo on päättynyt, on joko tuhottava tai niitä on säilytettävä siten, että niiden käyttö voidaan estää;

               e)ilmoitettava rekisteröintiviranomaiselle niiden valtuutettujen edustajien henkilöllisyydet, joilla on lupa pyytää organisaatiolle myönnettyjen varmenteiden peruuttamista (peruuttamispyynnöissä on esitettävä asianomainen salasana ja tarkat tiedot peruuttamiseen johtaneista syistä);

               f)estettävä yksityisen avaimen väärinkäyttö pyytämällä niihin liittyvän julkisen avaimen varmenteen peruuttamista, mikäli yksityinen avain tai sitä koskevat aktivointitiedot ovat vaarantuneet;

               g)oltava vastuussa ja noudatettava velvollisuutta pyytää varmenteen peruuttamista varmenneviranomaisen varmennepolitiikoissa ja varmennuskäytännössä (CPS) määritellyissä olosuhteissa;

               h)ilmoitettava rekisteröintiviranomaiselle viipymättä TACHOnet-järjestelmän yhteydessä käytettävien AETR-avainten katoamisesta, varkaudesta tai mahdollisesta vaarantumisesta.

               5.Vastuu

               Rajoittamatta Euroopan komission vastuuta vastoin sovellettavan kansallisen lain vaatimuksia tai poistaa komission vastuuta seikoista, joiden osalta vastuuta ei sovellettavan kansallisen lain mukaan voida poistaa, Euroopan komissio ei ole vastuussa

               a)varmenteen sisällöstä, sillä siitä vastaa yksinomaan varmenteen haltija. Varmenteen haltijan velvollisuus on tarkistaa, että varmenteen sisältö pitää paikkansa;

               b)siitä, miten varmenteen haltija käyttää varmennetta.

               Alalisäys 4.9

               TACHOnet-järjestelmässä käytettävän, julkisen avaimen menetelmään perustuvan palvelun kuvaus

               1.Johdanto

               Julkisen avaimen menetelmä on kokoelma tehtäviä, toimintatapoja, menettelyjä ja järjestelmiä, jotka ovat tarpeen sähköisten varmenteiden luomiseksi, hallinnoimiseksi, jakamiseksi ja peruuttamiseksi.
                  3
                Sähköisen jakelupalvelun CEF PKI -palvelu mahdollistaa sellaisten sähköisten varmenteiden myöntämisen ja hallinnoinnin, joiden avulla varmistetaan liityntäpisteiden välillä vaihdettavien tietojen luottamuksellisuus, eheys ja kiistämättömyys.

               Sähköisen jakelupalvelun (eDelivery) PKI-palvelu perustuu varmenneviranomaisena toimivan TeleSec Shared Business CA:n tarjoamiin valvontakeskuspalveluihin (Trust Center), joihin sovelletaan yrityksen T-Systems International GmbH
                  4
                varmenneviranomaisen (TeleSec Shared-Business-CA) varmennepolitiikkaa ja varmennuskäytäntöä.

               PKI-palvelu myöntää varmenteita, jotka soveltuvat erilaisten liiketoimintaprosessien turvaamiseen yritysten, organisaatioiden, viranomaisten ja instituutioiden sisällä ja ulkopuolella silloin, kun on todistettava loppukäyttäjän aitous, eheys ja luotettavuus ja tavoitteena on keskimääräinen turvallisuustaso.

               2.Varmenteen pyytämismenettely

               2.1.Tehtävät ja vastuualueet

               2.1.1.Varmennetta pyytävä ”organisaatio” tai ”kansallinen viranomainen”

               2.1.1.1.Kansallisen viranomaisen on pyydettävä varmenteita TACHOnet-hankkeen yhteydessä.

               2.1.1.2.Kansallisen viranomaisen on

               (a)pyydettävä varmenteita CEF PKI -palvelulta;

               (b)luotava yksityiset avaimet ja vastaavat julkiset avaimet, jotka on sisällytettävä varmenneviranomaisen myöntämiin varmenteisiin;

               (c)ladattava varmenne sen jälkeen kun se on hyväksytty;

               (d)allekirjoitettava ja lähetettävä takaisin rekisteröintiviranomaiselle

               (i)yhteyshenkilöille ja luotetuille kuriireille tarkoitettu yksilöintilomake,

               (ii)allekirjoitettu valtakirja
                  5
               .

               2.1.2.Luotettu kuriiri

               2.1.2.1.Kansallinen viranomainen nimittää luotetun kuriirin.

               2.1.2.2.Luotetun kuriirin on

               (a)luovutettava julkinen avain rekisteröintiviranomaiselle henkilökohtaisen tunnistus- ja rekisteröintiprosessin aikana;

               (b)saatava vastaava varmenne rekisteröintiviranomaiselta.

               2.1.3.Verkkotunnuksen omistaja

               2.1.3.1.Verkkotunnuksen omistaja on liikenteen ja liikkumisen pääosasto.

               2.1.3.2.Verkkotunnuksen omistajan on

               (a)validoitava ja koordinoitava TACHOnet-järjestelmää ja sen turva-arkkitehtuuria, varmenteiden myöntämismenettelyjen validointi mukaan luettuna;

               (b)vastattava TACHOnet-järjestelmän solmupisteen toiminnasta ja koordinoitava osapuolten toimia, jotka koskevat TACHOnet-järjestelmän toimintaa;

               (c)tehtävä kansallisten viranomaisten ohella testejä, jotka koskevat liittymistä TACHOnet-järjestelmään.

               2.1.4.Rekisteröintiviranomainen

               2.1.4.1.Rekisteröintiviranomaisena toimii Yhteinen tutkimuskeskus (JRC).

               2.1.4.2.Rekisteröintiviranomainen on vastuussa luotetun kuriirin henkilöllisyyden tarkistamisesta sekä sähköisten varmenteiden myöntämistä, peruuttamista ja uusimista koskevien pyyntöjen kirjaamisesta ja hyväksymisestä.

               2.1.4.3.Rekisteröintiviranomaisen on

               (a)annettava kansalliselle viranomaiselle yksilöllinen tunniste;

               (b)todennettava kansallisen viranomaisen, sen yhteyspisteiden ja luotettujen kuriirien henkilöllisyys;

               (c)viestittävä Verkkojen Eurooppa -välineen tukipalvelun (jäljempänä ’CEF-tukitiimi’) kanssa kansallisen viranomaisen, sen yhteyspisteiden ja luotettujen kuriirien aitoudesta;

               (d)ilmoitettava kansalliselle viranomaiselle varmenteen hyväksymisestä tai hylkäämisestä.

               2.1.5.Varmenneviranomainen

               2.1.5.1.Varmenneviranomainen on vastuussa sähköisten varmenteiden pyytämistä, myöntämistä ja peruuttamista koskevan teknisen infrastruktuurin tarjoamisesta.

               2.1.5.2.Varmenneviranomaisen on

               (a)tarjottava tekninen infrastruktuuri kansallisten viranomaisten varmennepyyntöjä varten;

               (b)validoitava tai hylättävä varmennepyyntö;

               (c)viestittävä tarvittaessa rekisteröintiviranomaisen kanssa pyytävän organisaation identiteetin tarkistamiseksi.

               2.2.Varmenteen myöntäminen

               2.2.1.Varmenne myönnetään noudattaen seuraavia kuviossa 1 esitettyjä vaiheita, jotka on suoritettava järjestyksessä.

               (a)Vaihe 1: luotetun kuriirin tunnistaminen

               (b)Vaihe 2: varmennepyynnön luominen

               (c)Vaihe 3: rekisteröintiviranomaisen suorittama rekisteröiminen

               (d)Vaihe 4: varmenteen luominen

               (e)Vaihe 5: varmenteen julkaiseminen

               (f)Vaihe 6: varmenteen hyväksyminen.

               Kuvio 1 – Varmenteen myöntäminen (työnkulku)

               2.2.2.Vaihe 1: Luotetun kuriirin tunnistaminen

               Luotetun kuriirin tunnistamisessa on noudatettava seuraavaa menettelyä:

               (a)Rekisteröintiviranomainen lähettää kansalliselle viranomaiselle yhteyshenkilöiden ja luotettujen kuriirien yksilöintilomakkeen
                  6
               . Lomakkeeseen on sisällyttävä myös valtakirja, joka organisaation (AETR-viranomaisen) on allekirjoitettava.

               (b)Kansallisen viranomaisen on lähetettävä täytetty lomake ja allekirjoitettu valtakirja takaisin rekisteröintiviranomaiselle.

               (c)Rekisteröintiviranomaisen on vahvistettava, että se on vastaanottanut lomakkeen ja että lomake on täydellinen.

               (d)Rekisteröintiviranomaisen on toimitettava päivitetty jäljennös yhteyshenkilöiden ja luotettujen kuriirien luettelosta verkkotunnuksen omistajalle.

               2.2.3.Vaihe 2: Varmennepyynnön luominen

               2.2.3.1.Varmennetta on pyydettävä ja se on noudettava samaa tietokonetta ja samaa selainta käyttäen.

               2.2.3.2.Varmennepyynnön luomisessa on noudatettava seuraavaa menettelyä:

               (a)Organisaation on pyydettävä varmennetta verkossa olevan käyttöliittymän kautta URL-osoitteessa

                  https://sbca.telesec.de/sbca/ee/login/displayLogin.html?locale=en

               : ja kirjoitettava sinne käyttäjänimi ’sbca/CEF_eDelivery.europa.eu’ ja salasana ’digit.333’

               Kuvio 2

               (b)Organisaation on napsautettava näkymässä vasemmalla olevaa kohtaa ’request’ (pyyntö) ja valittava pudotusvalikosta ’CEF_TACHOnet’.

               Kuvio 3

               (c)Organisaation on täytettävä kuviossa 4 oleva varmennepyyntölomake taulukon 3 tiedoilla ja napsautettava kohtaa ’Next (soft-PSE)’, kun lomake on valmis.

               Kuvio 4

                        Pyydetyt kentät

                        Kuvaus

                        ”Country” (Maa)

                        C=maatunnus; varmenteen haltijan sijainti, joka on varmennettu julkisen hakemiston avulla

                        Rajoitukset: 2 merkkiä standardin ISO 3166-1, alpha-2 mukaisesti; aakkoskoon tunnistava;
                        Esimerkkejä: DE, BE, NL

                        Erityistapaukset: UK (Yhdistynyt kuningaskunta), EL (Kreikka)

                        ”Organisation/Company” (Organisaatio/yhtiö) (O)

                        O=Varmenteen haltijana toimivan organisaation nimi

                        ”Master domain” (OU1)

                        OU=CEF_eDelivery.europa.eu

                        ”Area of responsibility” (OU2) (vastuualue)

                        OU=CEF_TACHOnet

                        ”Department” (OU3) (yksikkö)

                        Pakollinen arvo, joka liittyy kohtaan ”AREA OF RESPONSIBILITY”.

                        Sisältö on tarkistettava sallittujen yksiköiden luettelosta silloin kun varmennetta pyydetään. Jos tiedot eivät vastaa luetteloa, pyyntö estetään.

                        Muoto:
                        OU=<TYPE>-<GTC_NUMBER>

                        jossa osan ”<TYPE>” korvaa ”AP_PROD”: liityntäpiste tuotantoympäristössä

                        ja jossa <GTC_NUMBER> on GTC_OID-1.3.130.0.2018.xxxxxx, jossa Ares(2018)xxxxxx on TACHOnet-hankkeen GTC-numero.

                        Esim.:

                        AP_PROD-GTC_OID-1.3.130.0.2018.xxxxxx

                        ”First name” (CN) (etunimi)

                        Jätettävä tyhjäksi

                        ”Last name” (CN) sukunimi

                        Alkuun tulee lyhenne ”GRP”, jonka jälkeen lisätään yleisnimi.

                        Muoto:

                        CN=GRP:<AREA OF RESPONSIBILITY>_<TYPE>_<COUNTRY CODE>_<UNIQUE IDENTIFIER>

                        Esim.:
                        GRP:CEF_TACHOnet_AP_PROD_BE_001

                        ”E-mail” (sähköposti)

                        E=

                           CEF-EDELIVERY-SUPPORT@ec.europa.eu

                        ”E-mail 1” (SAN)

                        Jätettävä tyhjäksi

                        ”E-mail 2” (SAN)

                        Jätettävä tyhjäksi

                        ”E-mail 3” (SAN)

                        Jätettävä tyhjäksi

                        ”Address” (osoite)

                        Jätettävä tyhjäksi

                        ”Street” (katu)

                        Varmenteen haltijana toimivan organisaation virallinen osoite (sama kuin valtakirjassa).

                        ”Street no.” (talon numero)

                        Varmenteen haltijana toimivan organisaation virallinen osoite (sama kuin valtakirjassa).

                        ”Zip Code” (postinumero)

                        Varmenteen haltijana toimivan organisaation virallinen osoite (sama kuin valtakirjassa).

                        Huomio: Jos postinumero EI ole viisinumeroinen, postinumerokenttä on jätettävä tyhjäksi ja postinumero on lisättävä kaupunkia koskevaan kenttään.

                        ”City” (kaupunki)

                        Varmenteen haltijana toimivan organisaation virallinen osoite (sama kuin valtakirjassa).

                        Huomio: Jos postinumero EI ole viisinumeroinen, postinumerokenttä on jätettävä tyhjäksi ja postinumero on lisättävä kaupunkia koskevaan kenttään.

                        ”Phone no” (puhelinnumero)

                        Jätettävä tyhjäksi

                        ”Identification data” (tunnistetiedot)

                        Sähköpostiosoitteen on oltava sama, jota on käytetty yksilöllisen tunnisteen kirjaamisessa.
                           +
                           Sen on oltava organisaatiota edustavan henkilön nimi (sama kuin valtakirjassa).

                        + Kaupparekisterinumero (pakollinen vain yksityisten organisaatioiden kohdalla)

                        Merkitty seuraavan paikkakunnan paikallistuomioistuimeen: (koskee vain saksalaisia ja itävaltalaisia yksityisiä organisaatioita)

                        ”Revocation password” (peruuttamiseen vaadittava salasana)

                        Pakollinen kenttä, jonka arvon varmenteen pyytäjä itse valitsee

                        ”Revocation password repetition” (toistetaan peruuttamiseen vaadittava salasana)

                        Toistettava pakollinen kenttä, jonka arvon varmenteen pyytäjä itse valitsee

               Taulukko 3. Kunkin pyydetyn kentän täydelliset tiedot

               (d)Valittu avaimen pituus on 2048 bittiä (vahva salaus).

               Kuvio 5

               (e)Organisaation on kirjattava muistiin viitenumero varmenteen noutamista varten.

               Kuvio 6

               (f)CEF-tukitiimi tarkistaa, onko uusia varmennepyyntöjä esitetty ja pitävätkö varmennepyynnössä mainitut tiedot paikkansa, eli vastaavatko ne lisäyksessä 5.1 esitettyä varmenteiden nimeämiskäytäntöä.

               (g)CEF-tukitiimi tarkistaa, että pyynnössä olevat tiedot ovat oikeassa muodossa.

               (h)Jos joko 5 tai 6 kohdassa tarkoitetun tarkistuksen tulos on kielteinen, CEF-tukitiimin on lähetettävä varmennepyynnön kentässä ”Identification data” ilmoitettuun sähköpostiosoitteeseen sähköpostiviesti, jossa organisaatiota pyydetään käynnistämään menettely uudelleen ja jossa viestin kopion vastaanottajiin lisätään verkkotunnuksen omistaja. Epäonnistunut varmennepyyntö peruutetaan.

               (i)CEF-tukitiimi lähettää rekisteröintiviranomaiselle sähköpostiviestin siitä, onko pyyntö oikeassa muodossa. Sähköpostiviestin on sisällettävä

               (1)organisaation nimi, joka mainitaan varmennepyynnön kentässä ”Organisation (O)”;

               (2)varmenteen tiedot, mukaan lukien sen liityntäpisteen nimi, jota varten varmenne myönnetään; tämä on saatavilla varmennepyynnön kentässä ”Last Name (CN)”;

               (3)varmenteen viitenumero;

               (4)organisaation osoite, sähköpostiosoite ja organisaatiota edustavan henkilön nimi.

               Kuvio 7 – Varmenteen pyytämismenettely

               2.2.4.Vaihe 3: Rekisteröintiviranomaisen luona tapahtuva rekisteröinti (varmenteen hyväksyminen)

               2.2.4.1.Luotettu kuriiri tai yhteyspiste sopii rekisteröintiviranomaisen kanssa sähköpostitse tapaamisen ja nimeää luotetun kuriirin, jonka on määrä osallistua henkilökohtaiseen tapaamiseen.

               2.2.4.2.Organisaatio laatii asiakirjapaketin, johon sisältyy

               (a)täytetty ja allekirjoitettu valtakirja;

               (b)kopio henkilökohtaiseen tapaamiseen osallistuvan luotetun kuriirin voimassa olevasta passista. Kopiossa on oltava ainakin yhden vaiheessa 1 määritellyn organisaation yhteyspisteen allekirjoitus;

               (c)paperimuodossa oleva varmennepyyntö, jonka on allekirjoittanut yksi organisaation yhteyspisteistä.

               2.2.4.3.Rekisteröintiviranomainen vastaanottaa luotetun kuriirin sen jälkeen, kun tämän henkilöllisyys on varmistettu rakennuksen vastaanotossa. Rekisteröintiviranomaisen on suoritettava varmennepyynnön rekisteröinti henkilökohtaisessa tapaamisessa

               (a)tunnistamalla ja todentamalla luotettu kuriiri;

               (b)tarkistamalla, että luotetun kuriirin ulkonäkö vastaa tämän esittämässä passissa olevaa kuvaa;

               (c)tarkistamalla, että luotetun kuriirin esittämä passi on voimassa;

               (d)tarkistamalla luotetun kuriirin esittämä voimassa oleva passi vertaamalla sitä luotetun kuriirin voimassa olevan passin kopioon, jonka yksi organisaation yhteyspisteistä on allekirjoittanut. Allekirjoitus todennetaan vertaamalla sitä alkuperäisessä luotettujen kuriirien ja yhteyshenkilöiden yksilöintilomakkeessa olevaan allekirjoitukseen;

               (e)tarkistamalla täytetty ja allekirjoitettu valtakirja;

               (f)tarkistamalla paperimuodossa oleva varmennepyyntö ja sen allekirjoitus vertaamalla sitä alkuperäiseen luotettujen kuriirien ja yhteyshenkilöiden yksilöintilomakkeeseen;

               (g)soittamalla allekirjoittajan yhteyspisteeseen luotetun kuriirin henkilöllisyyden ja varmennepyynnön sisällön tarkistamiseksi uudelleen.

               2.2.4.4.Rekisteröintiviranomaisen on vahvistettava CEF-tukitiimille, että kansallisella viranomaisella on todella valtuudet käyttää niitä järjestelmän osia, joita varten varmenteita pyydetään, ja että pyyntöä vastaava henkilökohtainen rekisteröintimenettely on suoritettu onnistuneesti. Vahvistus on lähetettävä käyttäen ”CommiSign”-varmenteella turvattua sähköpostia, johon on liitettävä skannattu kopio todennetusta henkilökohtaiseen tapaamiseen tarkoitetusta asiakirjapaketista ja allekirjoitetusta rekisteröintiviranomaisen suorittamassa menettelyssä käytetystä tarkistuslistasta.

               2.2.4.5.Jos rekisteröintiviranomainen vahvistaa pyynnön aitouden, menettelyä jatketaan 2.2.4.6 ja 2.2.4.7 kohdan mukaisesti. Muutoin varmenteen myöntäminen hylätään ja asiasta ilmoitetaan organisaatiolle.

               2.2.4.6.CEF-tukitiimi hyväksyy varmennepyynnön ja ilmoittaa rekisteröintiviranomaiselle varmenteen hyväksymisestä.

               2.2.4.7.Rekisteröintiviranomainen ilmoittaa organisaatiolle, että varmenne on noudettavissa käyttäjäportaalin kautta.

               Kuvio 8 – Varmenteen hyväksyminen

               2.2.5.Vaihe 4: Varmenteen luominen

               Varmenne luodaan heti, kun varmennepyyntö on hyväksytty.

               2.2.6.Vaihe 5: Varmenteen julkaiseminen ja noutaminen

               2.2.6.1.Kun varmennepyyntö on hyväksytty, rekisteröintiviranomaisen on noudettava varmenne ja annettava siitä kopio luotetulle kuriirille.

               2.2.6.2.Rekisteröintiviranomaisen on ilmoitettava organisaatiolle, että varmenne on noudettavissa.

               2.2.6.3.Organisaation on mentävä käyttäjäportaaliin osoitteessa

                  https://sbca.telesec.de/sbca/ee/login/displayLogin.html?locale=en

                ja kirjauduttava sisään käyttäjänimellä ”sbca/CEF_eDelivery.europa.eu” ja salasanalla ”digit.333”.

               Kuvio 9

               2.2.6.4.Organisaation on napsautettava vasemmalla olevaa painiketta ”fetch” (hae) ja annettava varmenteen pyytämismenettelyn aikana muistiin kirjattu viitenumero.

               Kuvio 10

               2.2.6.5.Organisaation on asennettava varmenteet napsauttamalla painiketta ”install” (asenna).

               Kuvio 11

               2.2.6.6.Varmenne on asennettava liityntäpisteeseen. Koska liityntäpiste on toteutuskohtainen, organisaation on otettava yhteyttä liityntäpisteen tarjoajaan saadakseen menettelyn kuvauksen.

               2.2.6.7.Seuraavat vaihteet ovat tarpeen, jotta varmenne voidaan asentaa liityntäpisteeseen:

               (a)siirretään yksityinen avain ja varmenne,

               (b)luodaan keystore ja truststore,

               (c)asennetaan keystore ja truststore liityntäpisteeseen.

               Kuvio 12 – Varmenteen noutaminen

               3.Varmenteen peruuttamismenettely

               3.1.Organisaation on esitettävä peruuttamispyyntö verkossa olevan käyttöliittymän kautta.

               3.2.CEF-tukitiimin on toteutettava varmenteen peruuttaminen.

               Kuvio 13 – Varmenteen peruuttaminen

               4.CEF PKI -palvelun yleiset ehdot

               4.1.Taustaa

               Tietotekniikan pääosasto toimii Verkkojen Eurooppa -välineeseen kuuluvan sähköisen jakelupalvelun (eDelivery) ratkaisujen tarjoajana, ja sen tehtävänä on tarjota PKI-palvelu
                  7
                (CEF PKI -palvelu) AETR-sopimuspuolille. CEF PKI -palvelua käyttävät TACHOnet-järjestelmään osallistuvat kansalliset viranomaiset (loppukäyttäjät).

               Tietotekniikan pääosasto saa PKI-käyttäjäpalvelut TeleSec Shared-Business-CA:lta (’SBCA’), joka toimii T-Systems International GmbH:n (’T-Systems’
                  8
               ) valvontakeskuksessa. Pääosasto toimii SBCA:n verkkotunnuksen CEF_eDelivery.europa.eu päärekisterinpitäjänä. Tässä tehtävässä tietotekniikan pääosasto luo verkkotunnuksen CEF_eDelivery.europa.eu alle aliverkkotunnuksen kullekin hankkeelle, jossa käytetään CEF PKI -palvelua.

               Tässä asiakirjassa esitetään TACHOnet-aliverkkotunnuksen ehdot. Tietotekniikan pääosasto toimii kyseisen aliverkkotunnuksen rekisterinpitäjänä. Tässä ominaisuudessa se myöntää, peruuttaa ja uusii hankkeeseen liittyviä varmenteita.

               4.2.Vastuunrajoitus

               Euroopan komissio ei ole vastuussa varmenteen sisällöstä, vaan sisällöstä vastaa yksinomaan varmenteen haltija. Varmenteen haltijan velvollisuus on tarkistaa, että varmenteen sisältö pitää paikkansa.

               Euroopan komissio ei ole vastuussa siitä, miten varmenteen haltija käyttää varmennetta, sillä varmenteen haltija on Euroopan komission ulkopuolinen oikeushenkilö.

               Tämän vastuuvapauslausekkeen tarkoituksena ei ole rajoittaa Euroopan komission vastuuta vastoin sovellettavan kansallisen lain vaatimuksia tai poistaa komission vastuuta seikoista, joiden osalta vastuuta ei voida poistaa sovellettavan kansallisen lain mukaan.

               4.3.Varmenteiden sallitut/kielletyt käyttötarkoitukset

               4.3.1.Varmenteiden sallittu käyttö

               Kun varmenne on myönnetty, varmenteen haltija
                  9
                saa käyttää sitä pelkästään TACHOnet-järjestelmän yhteydessä. Varmennetta voidaan tässä yhteydessä käyttää

               ·tietojen alkuperän todentamiseen

               ·tietojen salaamiseen

               ·varmistamaan, että tietojen eheyteen vaikuttavat tietoturvaloukkaukset havaitaan.

               4.3.2.Varmenteiden kielletty käyttö

               Kaikki sellainen varmenteen käyttö, joka ei ole erikseen sallittua sallittujen käyttötarkoitusten yhteydessä, on kiellettyä.

               4.4.Varmenteen haltijan muut velvoitteet

               T-Systems määrittelee SBCA:n yksityiskohtaiset ehdot SBCA-palvelun varmennepolitiikassa/varmennuskäytännössä
                  10
               . Kyseisessä asiakirjassa esitetään muun muassa turvallisuuseritelmät ja -ohjeet, jotka koskevat teknisiä ja organisaatioon liittyviä näkökohtia, ja kuvataan valvontakeskusoperaattorin toimintaa varmenneviranomaisena ja rekisteröintiviranomaisena sekä rekisteröintiviranomaisen valtuuttamaa kolmatta osapuolta.

               Ainoastaan tahot, joilla on valtuudet osallistua TACHOnet-järjestelmään, voivat pyytää varmennetta.

               Varmenteiden hyväksymisen osalta sovelletaan SBCA:n varmennepolitiikan/varmennuskäytännön 4.4.1 kohtaa, ja organisaation, jolle varmenne myönnetään (”O=”), katsotaan hyväksyneen tässä asiakirjassa esitetyt ehdot ja määräykset silloin, kun varmennetta käytetään ensimmäistä kertaa.

               Varmenteen julkaisemisen osalta sovelletaan SBCA:n varmennepolitiikan/varmennuskäytännön 2.2 kohtaa.

               Kaikkien varmenteiden haltijoiden on täytettävä seuraavat vaatimukset:

               (1)Varmenteen haltijoiden on suojattava yksityistä avaintaan luvattomalta käytöltä.

               (2)Varmenteen haltijoiden on pidättäydyttävä siirtämästä tai paljastamasta yksityistä avaintaan kolmansille osapuolille, edes edustajina.

               (3)Varmenteen haltijoiden on pidättäydyttävä yksityisen avaimen käytön jatkamisesta varmenteen voimassaoloajan päätyttyä tai varmenteen peruuttamisen jälkeen muuta tarkoitusta kuin salattujen tietojen katselua varten (esim. sähköpostien salauksen purku).

               (4)Varmenteen haltija on vastuussa avaimen jäljentämisestä tai toimittamisesta loppukäyttäjälle (loppukäyttäjille).

               (5)Varmenteen haltijan on velvoitettava loppukäyttäjä / kaikki loppukäyttäjät noudattamaan näitä ehtoja, mukaan lukien SBCA:n varmennepolitiikkaa/varmennuskäytäntöä, kun ne käyttävät yksityistä avainta.

               (6)Varmenteen haltijan on huolehdittava niiden valtuutettujen edustajien tunnistamisesta, joilla on lupa pyytää organisaatiolle myönnettyjen varmenteiden peruuttamista esittämällä tarkat tiedot peruuttamiseen johtaneista syistä ja peruuttamista varten vaadittava salasana.

               (7)Silloin kun varmenteita on myönnetty henkilö- tai tehtäväryhmille ja/tai oikeushenkilöille ja joku henkilöistä poistuu loppukäyttäjien ryhmästä (esim. työsuhteen päättyessä), varmenteen haltijan on estettävä yksityisen avaimen väärinkäyttö peruuttamalla varmenne.

               (8)Varmenteen haltija on vastuussa varmenteen peruuttamispyynnön esittämisestä SBCA:n varmennepolitiikan/varmennuskäytännön 4.9.1 kohdassa tarkoitetuissa tapauksissa.

               Varmenteen uusimisen tai varmenteen avaimen uusimisen osalta sovelletaan SBCA:n varmennepolitiikan/varmennuskäytännön 4.6 tai 4.7 kohtaa.

               Varmenteen muuttamisen osalta sovelletaan SBCA:n varmennepolitiikan/varmennuskäytännön 4.8 kohtaa.

               Varmenteen peruuttamisen osalta sovelletaan SBCA:n varmennepolitiikan/varmennuskäytännön 4.9 kohtaa.

               5.Yhteyshenkilöille ja luotetuille kuriireille tarkoitettu yksilöintilomake (esimerkki)

                        Allekirjoittanut, [organisaation edustajan nimi ja osoite], vakuuttaa, että seuraavia tietoja käytetään silloin kun pyydetään, luodaan ja noudetaan julkisen avaimen sähköisiä varmenteita TACHOnet-liityntäpisteitä varten TACHOnet-viestien luottamuksellisuuden, eheyden ja kiistämättömyyden varmistamiseksi:

                        Yhteyshenkilöä koskevat tiedot:

                        Luotetun kuriirin tiedot:

                        Paikka ja aika sekä organisaation leima:

                        Valtuutetun edustajan allekirjoitus:

               6.Asiakirjat

               6.1.Valtakirja (esimerkki)

               Seuraavassa on esimerkki valtakirjasta, joka luotetun kuriirin on allekirjoitettava ja esitettävä henkilökohtaisessa tapaamisessa rekisteröintiviranomaisen luona:

               6.2.Paperimuodossa oleva varmennepyyntö (esimerkki)

               Seuraavassa on esimerkki paperimuodossa olevasta varmennepyynnöstä, joka luotetun kuriirin on allekirjoitettava ja esitettävä henkilökohtaisessa tapaamisessa rekisteröintiviranomaisen luona:

               7.Sanasto

               Tässä alalisäyksessä käytetyt keskeiset termit määritellään Verkkojen Eurooppa -välineen digitaaliosion (CEF Digital) verkkoportaalin määritelmät käsittävässä osiossa:

                  https://ec.europa.eu/cefdigital/wiki/display/CEFDIGITAL/CEF+Definitions

               Tässä komponenttien kuvauksessa käytetyt keskeiset lyhenteet määritellään CEF Digital -palvelun verkkoportaalin CEF-sanastossa:

                  https://ec.europa.eu/cefdigital/wiki/pages/viewpage.action?spaceKey=CEFDIGITAL&title=CEF+Glossary

                     (1)

                        Julkisen avaimen menetelmä on kokoelma tehtäviä, toimintatapoja, menettelyjä ja järjestelmiä, jotka ovat tarpeen sähköisten varmenteiden luomiseksi, hallinnoimiseksi, jakamiseksi ja peruuttamiseksi.

                     (2)

                        Kansallisen viranomaisen tunnistaa myönnetyn varmenteen DN-nimessä olevan attribuutin ”O=” arvosta.

                     (3)

                  https://en.wikipedia.org/wiki/Public_key_infrastructure

                     (4)

                        Varmennepolitiikan ja varmennuskäytännön uusimman version voi ladata osoitteesta
                  https://www.telesec.de/en/sbca-en/support/download-area/

                     (5)

                        Valtakirja on oikeudellinen asiakirja, jolla organisaatio valtuuttaa Euroopan komission, jota edustaa CEF PKI -palvelusta vastaava nimeltä mainittu virkamies, pyytämään puolestaan varmenteen luomista T-Systems International GmbH:n varmenneviranomaiselta TeleSec Shared Business CA:lta. Ks. myös 6 kohta.

                     (6)

                        Ks. 5 kohta.

                     (7)

                        Julkisen avaimen menetelmä on kokoelma tehtäviä, toimintatapoja, menettelyjä ja järjestelmiä, jotka ovat tarpeen sähköisten varmenteiden luomiseksi, hallinnoimiseksi, jakamiseksi ja peruuttamiseksi.

                     (8)

                        T-Systemsin valvontakeskuksessa sijaitsevan valvontakeskusoperaattorin rooliin kuuluu myös toimia sisäisenä rekisteröintiviranomaisena.

                     (9)

                        Varmenteen haltijan tunnistaa myönnetyn varmenteen DN-nimessä olevan attribuutin ”O=” arvosta.

                     (10)

                        T-Systemsin SBCA:n varmennepolitiikan/varmennuskäytännön uusin versio on saatavilla osoitteessa
                  https://www.telesec.de/en/sbca-en/support/download-area/


               EUROOPAN KOMISSIO
            Bryssel 5.11.2018
            COM(2018) 730 final
            2018/0378(NLE)
            Ehdotus
            NEUVOSTON PÄÄTÖS
            Euroopan unionin ja sen jäsenvaltioiden sekä SADC:n talouskumppanuussopimusvaltioiden välisen talouskumppanuussopimuksen nojalla perustetussa kauppa- ja kehityskomiteassa Euroopan unionin puolesta otettavasta kannasta siltä osin kuin on kyse välimiesten luettelon hyväksymisestä

               PERUSTELUT

               1.Ehdotuksen kohde

               Tämä ehdotus koskee päätöstä Euroopan unionin ja sen jäsenvaltioiden sekä SADC:n talouskumppanuussopimusvaltioiden välisen talouskumppanuussopimuksen nojalla perustetussa kauppa- ja kehityskomiteassa unionin puolesta otettavan kannan vahvistamisesta, silloin kun tämän elimen on määrä antaa päätös sellaisten henkilöiden luettelosta, jotka ovat halukkaita ja kykeneviä toimimaan välimiehinä.

               2.Ehdotuksen tausta

               2.1.Euroopan unionin ja sen jäsenvaltioiden sekä SADC:n talouskumppanuussopimusvaltioiden välinen talouskumppanuussopimus

               Euroopan unionin ja sen jäsenvaltioiden sekä SADC:n talouskumppanuussopimusvaltioiden välisen talouskumppanuussopimuksen tavoitteena on

               a)tukea köyhyyden lievittämistä ja poistamista perustamalla kauppakumppanuussuhteet, jotka ovat kestävän kehityksen tavoitteen, vuosituhannen kehitystavoitteiden ja Cotonoun sopimuksen mukaisia;

               b)edistää alueellista yhdentymistä, taloudellista yhteistyötä ja hyvää hallintotapaa ja näin laatia ja panna täytäntöön tehokkaat, ennakoitavat ja avoimet alueelliset sääntelykehykset kauppaa ja investointeja varten sekä osapuolten välillä että SADC:n talouskumppanuussopimusvaltioiden kesken;

               c)edistää SADC:n talouskumppanuussopimusvaltioiden asteittaista yhdentymistä maailmantalouteen niiden poliittisten valintojen ja kehittämispainopisteiden mukaisesti;

               d)parantaa SADC:n talouskumppanuussopimusvaltioiden valmiuksia kauppapolitiikassa ja kauppaan liittyvissä kysymyksissä;

               e)tukea edellytyksiä investointien ja yksityisen sektorin aloitteiden lisäämiseksi sekä tarjontakapasiteetin, kilpailukyvyn ja talouskasvun tehostamiseksi SADC:n talouskumppanuussopimusvaltioissa; sekä

               f)vahvistaa osapuolten nykyisiä suhteita solidaarisuuden ja molemminpuolisen edun pohjalta.

               Sopimusta sovelletaan väliaikaisesti Euroopan unionin ja sen jäsenvaltioiden sekä Botswanan, Lesothon, Namibian, Swazimaan ja Etelä-Afrikan välillä 10 päivästä lokakuuta 2016 sekä Euroopan unionin ja sen jäsenvaltioiden sekä Mosambikin välillä 4 päivästä helmikuuta 2018.

               2.2.Kauppa- ja kehityskomitea

               Sopimuksen 100 artiklalla perustetaan yhteisneuvosto ”valvomaan ja hallinnoimaan tämän sopimuksen täytäntöönpanoa”. Sopimuksen 103 artiklassa määrätään, että ”yhteisneuvostoa avustaa sen tehtävien hoitamisessa tavallisimmin osapuolten korkean tason virkamiesedustajista koostuva kauppa- ja kehityskomitea”.

               Sopimuksen 94 artiklassa määrätään, että kauppa- ja kehityskomitea laatii ”luettelon kahdestakymmenestäyhdestä (21) henkilöstä, jotka ovat halukkaita ja kykeneviä toimimaan välimiehinä”.

               2.3.Suunniteltu kauppa- ja kehityskomitean säädös

               Kauppa- ja kehityskomitean ensimmäisessä kokouksessa, joka pidetään sen jälkeen, kun yhteisneuvosto on hyväksynyt komitean työjärjestyksen, on määrä hyväksyä päätös luettelon laatimisesta henkilöistä, jotka ovat halukkaita ja kykeneviä toimimaan välimiehinä sopimuksen 94 artiklan mukaisesti, jäljempänä ’suunniteltu säädös’.

               Suunnitellun säädöksen tarkoituksena on laatia luettelo kahdestakymmenestäyhdestä henkilöstä, jotka voisivat toimia välimiehinä mahdollisessa riitojenratkaisumenettelyssä sopimuksen III osan mukaisesti. Luettelon hyväksyminen on olennainen osa riitojen ratkaisemista ja riitojen välttämistä koskeviin sopimuksen määräyksiin liittyvän toimintakehyksen viimeistelyä.

               3.Unionin puolesta otettava kanta

               Tällä ehdotuksella neuvoston päätökseksi vahvistetaan EU:n ja SADC:n talouskumppanuussopimuksella perustetussa kauppa- ja kehityskomiteassa unionin puolesta otettava kanta sellaisten henkilöiden luettelon laatimiseen, jotka ovat halukkaita ja kykeneviä toimimaan välimiehinä sopimuksen 94 artiklan mukaisesti.

               Sopimuksen osapuolet ovat sopineet sellaisten henkilöiden luettelosta, jotka ovat halukkaita ja kykeneviä toimimaan välimiehinä sopimuksen 94 artiklan mukaisesti. Luonnos kauppa- ja kehityskomitean päätökseksi luettelon vahvistamisesta olisi EU:n päätöksentekomenettelyt huomioon ottaen hyväksyttävä kauppa- ja kehityskomitean ensimmäisessä kokouksessa, joka pidetään sen jälkeen, kun yhteisneuvosto on hyväksynyt komitean työjärjestyksen. Työjärjestys on määrä hyväksyä vuoden 2019 ensimmäisellä puoliskolla.

               Tämä päätös on välttämätön, jotta sopimuksen III osan määräyksiä, jotka koskevat riitojen välttämistä ja ratkaisemista, voidaan soveltaa ja näin ollen varmistaa, että sopimus pannaan asianmukaisesti täytäntöön.

               4.Oikeusperusta

               4.1.Menettelyllinen oikeusperusta

               4.1.1.Periaatteet

               Euroopan unionin toiminnasta tehdyn sopimuksen, jäljempänä ’SEUT-sopimus’, 218 artiklan 9 kohdassa määrätään päätöksistä ”sopimuksella perustetussa elimessä unionin puolesta esitettävien kantojen vahvistamisesta, silloin kun tämän elimen on annettava säädöksiä, joilla on oikeusvaikutuksia, lukuun ottamatta säädöksiä, joilla täydennetään tai muutetaan sopimuksen institutionaalisia rakenteita”.

               Ilmaisu ’säädökset, joilla on oikeusvaikutuksia’ kattaa myös säädökset, joilla on oikeusvaikutuksia kyseiseen elimeen sovellettavan kansainvälisen oikeuden nojalla. Se kattaa myös välineet, joilla ei ole sitovaa vaikutusta kansainvälisen oikeuden nojalla mutta jotka ”voivat vaikuttaa ratkaisevasti sen säännöstön sisältöön, jonka unionin lainsäätäjä antaa”
                  1
               .

               4.1.2.Soveltaminen käsillä olevassa asiassa

               Kauppa- ja kehityskomitea on sopimuksella perustettu elin; se on perustettu Euroopan unionin ja sen jäsenvaltioiden sekä SADC:n talouskumppanuussopimusvaltioiden välisellä talouskumppanuussopimuksella.

               Säädös, joka kauppa- ja kehityskomitean on määrä antaa, on säädös, jolla on oikeusvaikutuksia. Suunniteltu säädös on sitova kansainvälisen oikeuden nojalla sopimuksen 94 artiklan mukaisesti.

               Suunnitellulla säädöksellä ei täydennetä eikä muuteta sopimuksen institutionaalisia rakenteita.

               Tämän vuoksi ehdotetun päätöksen menettelyllinen oikeusperusta on SEUT-sopimuksen 218 artiklan 9 kohta.

               4.2.Aineellinen oikeusperusta

               4.2.1.Periaatteet

               SEUT-sopimuksen 218 artiklan 9 kohdan nojalla annettavan päätöksen aineellinen oikeusperusta määräytyy ensisijaisesti sen suunnitellun säädöksen tavoitteen ja sisällön perusteella, jota unionin puolesta otettava kanta koskee. Jos suunnitellulla säädöksellä on kaksi tavoitetta tai siihen sisältyy kaksi osatekijää ja jos näistä tavoitteista tai osatekijöistä toinen on mahdollista määritellä pääasialliseksi tavoitteeksi tai osatekijäksi, johon nähden toinen tavoite tai osatekijä on liitännäinen, SEUT-sopimuksen 218 artiklan 9 kohdan nojalla hyväksyttävällä päätöksellä on oltava vain yksi aineellinen oikeusperusta, eli se, jota pääasiallinen tai ensisijainen tavoite tai osatekijä edellyttää.

               4.2.2.Soveltaminen käsillä olevassa asiassa

               Suunnitellun säädöksen pääasiallinen tavoite ja sisältö liittyvät yhteiseen kauppapolitiikkaan.

               Sen vuoksi ehdotetun päätöksen aineellinen oikeusperusta on SEUT-sopimuksen 207 artikla.

               4.3.Päätelmät

               Ehdotetun päätöksen oikeusperustana tulisi olla SEUT-sopimuksen 207 artikla yhdessä SEUT-sopimuksen 218 artiklan 9 kohdan kanssa.

               2018/0378 (NLE)

               Ehdotus

               NEUVOSTON PÄÄTÖS

               Euroopan unionin ja sen jäsenvaltioiden sekä SADC:n talouskumppanuussopimusvaltioiden välisen talouskumppanuussopimuksen nojalla perustetussa kauppa- ja kehityskomiteassa Euroopan unionin puolesta otettavasta kannasta siltä osin kuin on kyse välimiesten luettelon hyväksymisestä

               EUROOPAN UNIONIN NEUVOSTO, joka

               ottaa huomioon Euroopan unionin toiminnasta tehdyn sopimuksen ja erityisesti sen 207 artiklan yhdessä sen 218 artiklan 9 kohdan kanssa,

               ottaa huomioon Euroopan komission ehdotuksen,

               sekä katsoo seuraavaa:

               (1)Euroopan unioni ja sen jäsenvaltiot allekirjoittivat 10 päivänä kesäkuuta 2016 Euroopan unionin ja sen jäsenvaltioiden sekä Eteläisen Afrikan kehitysyhteisön, jäljempänä ’SADC’, talouskumppanuussopimusvaltioiden välisen talouskumppanuussopimuksen, jäljempänä ’sopimus’. Sopimusta sovelletaan väliaikaisesti Euroopan unionin ja sen jäsenvaltioiden sekä Botswanan, Lesothon, Namibian, Swazimaan ja Etelä-Afrikan välillä 10 päivästä lokakuuta 2016 sekä Euroopan unionin ja sen jäsenvaltioiden sekä Mosambikin välillä 4 päivästä helmikuuta 2018.

               (2)Sopimuksen 94 artiklan 1 kohdassa määrätään, että kauppa- ja kehityskomitea laatii luettelon henkilöistä, jotka ovat halukkaita ja kykeneviä toimimaan välimiehinä.

               (3)Kauppa- ja kehityskomitean on määrä hyväksyä ensimmäisessä kokouksessaan, joka pidetään sen jälkeen, kun yhteisneuvosto on hyväksynyt komitean työjärjestyksen, päätös, joka koskee luettelon laatimista henkilöistä, jotka ovat halukkaita ja kykeneviä toimimaan välimiehinä.

               (4)On aiheellista vahvistaa kauppa- ja kehityskomiteassa unionin puolesta otettava kanta, koska suunniteltu päätös tulee olemaan unionia sitova.

               (5)Luettelon laatimisesta henkilöistä, jotka ovat halukkaita ja kykeneviä toimimaan välimiehinä, määrätään sopimuksen 94 artiklan 1 kohdassa,

               ON HYVÄKSYNYT TÄMÄN PÄÄTÖKSEN:

               1 artikla

               Kauppa- ja kehityskomiteassa unionin puolesta otettava kanta perustuu tähän päätökseen liitettyyn kauppa- ja kehityskomitean päätösluonnokseen sellaisten henkilöiden luettelosta, jotka ovat halukkaita ja kykeneviä toimimaan välimiehinä.

               2 artikla

               Tämä päätös on osoitettu komissiolle.

               Tehty Brysselissä

                     Neuvoston puolesta

                     Puheenjohtaja

                     (1)

                        Unionin tuomioistuimen tuomio 7.10.2014, Saksa v. neuvosto, C-399/12, ECLI:EU:C:2014:2258, 61–64 kohta.

    ---documentbreak---

               EUROOPAN KOMISSIO
            Bryssel 5.11.2018
            COM(2018) 730 final
            LIITE
            asiakirjaan
            Ehdotus neuvoston päätökseksi
            Euroopan unionin ja sen jäsenvaltioiden sekä SADC:n talouskumppanuussopimusvaltioiden välisen talouskumppanuussopimuksen nojalla perustetussa kauppa- ja kehityskomiteassa Euroopan unionin puolesta otettavasta kannasta siltä osin kuin on kyse välimiesten luettelon hyväksymisestä

               LISÄASIAKIRJA

               KAUPPA- JA KEHITYSKOMITEAN PÄÄTÖS N:o 1,

               annettu ...,

               sellaisten henkilöiden luettelon hyväksymisestä, jotka ovat halukkaita ja kykeneviä toimimaan välimiehinä

               KAUPPA- JA KEHITYSKOMITEA, joka

               ottaa huomioon Kasanessa 10 päivänä kesäkuuta 2016 allekirjoitetun Euroopan unionin ja sen jäsenvaltioiden sekä SADC:n talouskumppanuussopimusvaltioiden välisen talouskumppanuussopimuksen, jäljempänä ’sopimus’, ja erityisesti sen 100, 103, 94 ja 104 artiklat,

               ON HYVÄKSYNYT TÄMÄN PÄÄTÖKSEN:

               1.Vahvistetaan liitteenä oleva luettelo henkilöistä, jotka ovat halukkaita ja kykeneviä toimimaan välimiehinä.

               2.Tämä päätös tulee voimaan päivänä, jona se hyväksytään.

               Tehty [paikka] [aika]

                        Kauppa- ja kehityskomitean puolesta

                        [   ] kauppaministeri

                        EU:n edustaja

               LIITE

               Sopimuksen 94 artiklassa tarkoitettu välimiesten luettelo

               SADC:n talouskumppanuussopimusvaltioiden valitsemat välimiehet:

               1.Boitumelo Sendy Gofhamodimo

               2.Leonard Moses Phuti

               3.Makong Tsotetsi

               4.Sakeus Akweenda

               5.Faizel Ismail

               6.Kholofelo Ngokoane Kugler

               7.Nkululeko J. Hlophe

               8.Samuel Jay Levy

               EU:n valitsemat välimiehet:

               9.Jacques BOURGEOIS

               10.Claus-Dieter EHLERMANN

               11.Pieter Jan KUIJPER

               12.Giorgio SACERDOTI

               13.Laurence BOISSON DE CHAZOURNES

               14.Ramon TORRENT

               15.Michael Johannes HAHN

               16.Helène RUIZ FABRI

               Osapuolten yhdessä valitsemat välimiehet (muiden maiden kansalaiset, jotka voivat toimia puheenjohtajana):

               17.Merit Janow

               18.Ichiro Araki

               19.Christian Häberli

               20.Claus von Wobeser

               21.Daniel Moulis